Она тили — миллат маънавиятининг мустаҳкам пойдеворидир » Фаровон юрт\nДунёдаги қадимий ва бой тиллардан бири бўлган ўзбек тили халқимиз учун миллий ўзлигимиз ва мустақил давлатчилигимиз тимсоли, бебаҳо маънавий бойлик, буюк қадриятдир. Шу боис туркий тилларнинг катта оиласига мансуб бўлган ўзбек тилининг тарихи халқимизнинг кўп асрлик кечмиши, унинг орзу-интилишлари, дарду армонлари, зафарлари ва ғалабалари билан чамбарчас боғлиқдир.\nАждодларимиз, ота-боболаримиз айнан она тилимиз орқали жаҳонга ўз сўзини айтиб келганлар. Шу тилда буюк маданият намуналарини, улкан илмий кашфиётлар, бадиий дурдоналар яратганлар. Давлат тили ҳақидаги Қонун 1989-йил 21-октабрда қабул қилинган. Ўзбекистон президенти Шавкат Мирзиёев ўз нутқида “Юртимизда мустабид тузум ҳали ўз ҳукмини ўтказиб турган ғоят оғир шароитда халқимизнинг тақдири ва келажагини ҳал қиладиган бу қонунни қабул қилиш биз учун осон кечмаган эди.” дея эътироф этган.\nБугун мамлакатимизнинг асосий қонуни — Конститутсиямизнинг ўзбек тилида яратилиши унинг нуфузини янада юксалтирди. Юртимиз бўйлаб ва халқаро майдонларда она тилимизда янграётган Давлат мадҳияси ҳам қалбларимизда Ватан туйғусини жўш урдиради. Ўзбек тили ўтган йиллар давомида мамлакатимиздаги юздан ортиқ миллат ва элат вакилларини ўзаро боғлайдиган меҳр-оқибат тилига айланди. Кимда-ким ўзбек тилининг бор латофатини, жозибаси ва таъсир кучини, чексиз имкониятларини ҳис қилмоқчи бўлса, мунис оналаримизнинг аллаларини, минг йиллик достонларимизни, ўлмас мақомларимизни эшитсин, бахши ва ҳофизларимизнинг сеҳрли қўшиқларига қулоқ тутсин.\nЎтмишда назар солсак биргина мисол ўзбек тилининг ривожи учун буюк Алишер Навоийнинг ўзбек тилининг кенг имкониятларидан фойдаланган ҳолда ажойиб асарлар яратибгина қолмасдан, бу тилни илмий жиҳатдан чуқур тадқиқ қилувчи “Муҳокамат-ул-луғатайн” номли йирик илмий асар ҳам ёзди ва унда ўзбек тилининг бошқа тиллардан ҳеч кам эмаслигини ишонарли мисоллар билан исботлаб берди.\nХўш бу каби мисолларни жуда кўплаб авлодларимизда айтиш мумкин. Улар ўша даврда ўзбек тилини жахонга танитган ва намоён этган. Бизларчи ўрганишлар ва кузатувчилар фикрича, ўтган йиллар ва хозирги кунларда муқаддам давлат тили мақомига кўтарилган ўзбек тилига доир бугунги вазият ҳамон ачинарли қолаётгани маҳаллий матбуотда чоп этилаётган мақолалардан ҳам кўринади.\nБундан ташқари ҳукуматнинг давлат тили ривожига доир қарорлар қабул қилаётганида кўрилса, муаммолар аксарият қонунлар, ҳужжатлар, иш юритиш, реклама ва эълонлар ҳамон рус тилида эканлигида. Буни хар бир туманда иш юритиш, реклама ва эълонларда ўз исботини топган.\nДавлат тилига доир қонун ижросининг назоратсизлиги, ҳукуматда иш юритиш, қонунлар ёзилишида рус тилидан воз кечилмагани рус тилига расмий мақом бериш ташаббуси кўтарилишига ҳам сабаб бўлди. Хақиқатдан интернет тармоғида бир гуруҳ таниқли зиёлилар томонидан кўтарилган бу ташаббус жамоатчиликда кескин танқидга учради.\nШу маънода дунё ҳамжамиятидан муносиб ўрин эгаллашни мақсад қилиб қўйган ҳар қайси давлат аввало ўз халқининг миллий тили ва маданиятини асраб-авайлашга, ривожлантиришга интилади. Мустақиллик йилларида она тилимизни том маънода давлат тилига айлантириш йўлида катта чора-тадбирлар амалга оширилди.\nШу ўринда бир фикрга эътиборингизни қаратмоқчиман. Ҳозирги кунда Ер юзида 7 мингдан зиёд тил мавжуд бўлса, уларнинг фақат 200 га яқини давлат тили ёки расмий тил мақомига эга. Шу нуқтаи назардан қараганда, ўзбек тилига давлат тили мақомини ҳуқуқий жиҳатдан муҳрлаб берган мазкур қонуннинг халқимиз ҳаётидаги ўрни ва аҳамияти беқиёсдир.\nAdmin. Жойлаштирган санаси: 21-10-2020, 02:13\nАсосий сахифа » "Фаровон юрт" газетаси » Она тили — миллат маънавиятининг мустаҳкам пойдеворидир


Шаҳрам Ғиёсов собиқ жаҳон чемпионини 30...\n25.08.2019 09:02 0 5542\nҲаваскор боксда жаҳон чемпиони, Олимпия ўйинлари финалчиси, бугунги кунда профессионал бокснинг супер енгил вазн тоифасида (-63,5 кг) рингга чиқаётган Шаҳрам Ғиёсов (9-0, 7 КО) ўзининг навбатдаги жангини ўтказди.\nМексиканинг Эрмосильо шаҳридаги «Центро де Усос Мультиплес» аренасида бўлиб ўтган бокс оқшомида Шаҳрам колумбиялик собиқ жаҳон чемпиони Дарлис Пересга (33-4-2, 21 КО) қарши рингга кўтарилиб, WBA International чемпионлик камарини ҳимоя қилди.\n10 раундга мўлжалланган жанг 30 сонияга ҳам етиб бормади. Шаҳрам биринчи аниқ ва кучли зарбасидаёқ собиқ жаҳон чемпионини техник нокаутга учратди. Шу тарзда Шаҳрам Ғиёсов чемпионлик камарини ўзида сақлаб қолди.\nнокаут Шаҳрам Ғиёсов\nСпорт 25/07, 22:52\nАёллар боксидаги «Тайсон»: жанг етти сонияда нокаут билан тугади (видео)


UzAuto Motors Россияда ўз автомобилларини Chevrolet бренди остида сота бошлади\nЎзбекистонда ишлаб чиқарилган Chevrolet Cobalt автомобиллари.\nЖорий йилнинг 15 июнидан UzAuto Motors Россия Федерациясида Ўзбекистонда ишлаб чиқарилган автомобилларни Chevrolet бренди остида сота бошлаган. Бу ҳақда "UZAUTO MOTORS" АЖ ўз Телеграм-канали орқали маълум қилди.\nМаълумотларга кўра, россиялик харидорларга тақдим этиладиган илк моделлар Chevrolet Spark, Nexia ва Cobalt автомобиллари бўлади.\nҚайд этилишича, 85 от кучига эга Chevrolet Spark автомобилига 719 минг 900 рубль, 105 от кучига эга Chevrolet Nexia автомобилига 699 минг 900 рубль, 106 от кучига эга Chevrolet Cobalt автомобилига эса 749 эса 900 рубль нарх белгиланган.\nШиркат, General Motors ва UzAuto Motors ўртасида тузилган келишув шартларига кўра, ушбу моделлар (Chevrolet бренди остида) Беларус ва Қозоғистон экспорт бозорларида ҳам сотилаётганини эслатади.


вазири Абдулазиз Комилов Дания Қироллигининг фавқулодда ва мухтор элчиси (қароргоҳи Москва шаҳрида) этиб тайинланган Карстен Сендергордни ... қабул қилган. Ишонч ёрлиқларини қабул қилар экан, вазир элчини мазкур тайинлов билан табриклаган. Суҳбат чоғида сиёсий, савдо-иқтисодий, ...\nЯпония элчиси Ўзбекистон бозорига қизиқиш ортиб бораётганини қайд этди\nривожлантириш вазири Шуҳрат Содиқов Япониянинг Фавқулодда ва мухтор элчиси этиб тайинланган Ёшинори Фужияма билан учрашди. Бу ҳақда АКТ вазирлиги ... АКТ вазирлиги ахборот хизмати хабар берди. Учрашув давомида вазир элчини табриклаб, юксак ва масъулиятли ишида муваффақият тилаган. Ёшинори ...\nвазири Абдулазиз Камилов Франция Республикаси Фавқулодда ва мухтор элчиси этиб тайинланган Изабел Сервоз-Галлуччини қабул қилди. Бу ҳақда ... хабар берди. Ишонч ёрлиқлари нусхаларини қабул қила туриб, вазир элчини тайинлов билан қутлади ва унга омад тилади. Суҳбатда кўп қиррали ...\nТашқи ишлар вазири Абдулазиз Комилов Япониянинг Фавқулодда ва Мухтор элчиси этиб тайинланган Ёшинори Фужиямани қабул қилди. Бу ҳақда ТИВ матбуот ... хабар берди. Ишонч ёрлиқлари нусхасини қабул қилиб ола туриб, Вазир элчини юқори ва масъулиятли лавозимга тайинланганлиги билан табриклади, ...\nва Шимолий Ирландия Бирлашган Қироллигининг фавқулодда ва мухтор элчиси этиб тайинланган Тимоти Торлотни қабул қилди. Бу ҳақда вазирлик ... қабул қилди. Бу ҳақда вазирлик матбуот хизмати хабар берди. элчи ишонч ёрлиқлари нусхасини топширди. Бўлиб ўтган суҳбат чоғида Ўзбекистон ...\nЎзбекистоннинг собиқ элчиси янги лавозимга тайинланди\n«Камдан-кам насиб этадиган омад». Франциянинг Ўзбекистондаги элчиси хайрлашув мактуби ёзди\nЎзбекистонда фаолиятини якунлаётган фавқулодда ва мухтор элчиси Виолен де Вильмор хоним мамлакат расмий ва норасмий доиралари ҳамда дўсту ҳамкорларга хайрлашув мактуби йўллади. «Улкан ўзгаришлар ва ... учрайди», – дея юртимиздаги уч йиллик фаолиятига баҳо берди элчи хоним. Дипломат тараққиёт йўлида улкан ислоҳотларни амалга оширишдан ...\nАбдулазиз Камилов Ҳиндистон Республикасининг фавқулодда ва мухтор элчиси этиб тайинланган Сантош Жани қабул қилди. Бу ҳақда ташқи ишлар вазирлиги ... хабар берилди. Ишонч ёрлиқлари нусхаларини қабул қилар экан, вазир элчини юқори ва масъулиятли лавозимга тайинлангани билан табриклади ва ...\nЎзбекистондаги Фавқулодда ва мухтор элчиси Виолен де Вильмор хонимнинг мамлакатимиздаги миссияси шу ёз фаслида ниҳоясига етади. Бу ҳақда «Халқ сўзи» нашри хабар берди. «Тошкентдаги ...\nБу ҳақда ушбу мамлакатнинг юртимиздаги фавқулодда ва мухтор элчиси Виолен де Вильмор хоним 14 июль – Франция миллий байрами муносабати ... ривожида катта туртки бўлди», – деди француз дипломати. элчи ўз нутқида Президент Шавкат Мирзиёев 2018 йил 8-9 октябрь кунлари ...


Нархи кўтарилган бензинни “Ўзнефтмаҳсулот” таъминлай олмаяпти\nУзун туманида қўлда сотилаётган бензин нархи 5000 сўмга чиқди\nЎзбекистон Вазирлар маҳкамасининг қарори билан 23 октябрдан бошлаб нархи кўтарилган бензин вилоятларда ҳамон тақчил бўлиб қолмоқда. “Ўзбекнефтмаҳсулот” компанияси бензин чайқовчилигига барҳам бериш учун унинг нархи оширилганини айтган эди. Аммо, Озодлик олган маълумотларга кўра, АЁҚШларда бензин йўқлиги сабаб давлат нархи 2800 бўлган АИ 80 маркали бензин нархи қўлда беш минг сўмгача кўтарилган.\nШу кеча кундузда бензин тақчил бўлиб қолаётгани ҳақида Озодликка турли вилоятлардан хабарлар келмоқда:\n“Мен Сурхондарё вилояти Узун туманида яшайман. Тошкентда бир литри 2800 сўм турадиган АИ 80 бензин бизда қўлда 5000 сўмга чиқиб кетди. Кеча бозорга боргандим мошинамни бензини тугаб қолди. АЁҚШларда бензин йўқ. Мажбур бўлиб қўлдан беш минг сўмдан олдим. Бензинфурушнинг айтишича, Тошкентга қатнайдиган таксичилар 130-150 литрлаб бензин олиб келиб, уларга тўрт минг сўмдан берар экан. Улар эса устига минг сўм қўйиб беш мингдан сотишяпти”, деб ёзади узунлик ҳайдовчилардан бири.\nБухоролик 42 яшар тадбиркор Авазнинг Озодликка айтишича, вилоятнинг барча туманларида бензин йўқ:\n“Бензин нархи ошди, энди ҳамма жойда бензин бўлади, деб бизни лақиллатишган экан. Кеча Қоракўл туманининг Саййод қишлоғида бензинсиз қолиб кетдим. Кейин 30 километр узоқликдаги Олот туманига бориб бензин топдим. Тошкентга такси қиладиганлардан ҳар литрини 4000 сўмдан олишга мажбур бўлдим, чунки мошинам кўчада қолиб кетган эди", деди Аваз.\nСамарқанд шаҳрида яшайдиган журналист Тошпўлат Раҳматуллаев ўзининг веб саҳифасида шундай деб ёзди:\n“Бутун мамлакатимиз бўйича бензин нархи бир хил – 2800 сўм этиб белгилангандан кейин Самарқандда яна бензин тақчиллиги кўзга ташлана бошланди. Айни кунларда "Ўзгазойл"га қарашли АЁҚШдан ташқари деярли барча бошқа “заправкалар” ишламаяпти. Қўлда бензиннинг бир литри 3600-3800 сўмдан сотилмоқда.\nТурли ҳажмдаги идишларни бензин билан тўлдириб, катта йўллар четида териб қўйиб, бемалол савдо қилаётганлар сони анча кўпайган. Айниқса, Навоий шоҳ кўчаси, Зарафшон трактида бундай бизнес билан шуғулланаётганларнинг сони бисёр.\nНега бензиннинг қимматлашиши унинг тақчиллигига сабаб бўлди? Бу саволни АЁҚШ ходимларига берганимда, улар сирли бир қараш билан “ҳамма гап “шапка”да” дейишди. Ҳа, “шапкангга” ўт кетсин-а!”, деб ёзади Тошпўлат Раҳматуллаев.\nТошпўлат Раҳматуллаевга жавоб берган ходимнинг “ҳамма гап “шапка”да” деганини Навоий вилоятида хусусий АЁҚШи бор тадбиркор ҳам Озодлик билан микрофонсиз суҳбатда тасдиқлади:\n“Мен қарийб 15 йилдан буён АЁҚШни бошқараман. Хусусий тадбиркорман. Битта бизда эмас, бошқа вилоятларда ҳам шундай. Уч ойча бизда умуман бензин тортилиб қолди. Ўшанда бензин нархи 2075 сўм эди. Нефебазада тоннасига 100 доллар бермасангиз ололмасдингиз. Ҳозир бензин қиммат бўлиб, “шапка”нинг нархи сал тушди. Ҳозир ҳар литрга 20-50 сўмдан сўрашяпти. Бу тоннасига 200дан 500 минг сўмгача дегани. Лекин ҳозир ҳеч ким бу бензинни олмаяпти. Чунки, “шапка”ни чиқимини чиқаришнинг иложи йўқ. Бензин нархи ошганидан кейин, солиқ инспекцияси бензинни давлат нархидан қиммат сотганларни жавобгарликка тортиш ҳақида огоҳлантиряпти. Шунинг учун, ҳеч ким зарарига ишлагиси келмайди. Ҳеч ким “шапка” бериб бензин олиб, ўзининг зарарига сотишни истамайди”, деди тадбиркор.\nУнинг айтишича, нефт маҳсулотлари базасидаги мулозимлар “шапка”нинг сабабларини қуйидагича изоҳлашади:\n“Улар бизга очиқ айтади. Агар биз ҳам тепага узатмасак вагон келмайди. Ҳар вагон устига 4000-5000 доллар миниб бизга етиб келади”, дейишади”, деди АЁҚШ раҳбарларидан бири.\nЖойлардаги давлат солиқ инспекцияси ҳамда “Ўзбекнефтгазинспекция” бўлимлари АЁҚШ раҳбарларига мактуб юбориб, улардан бензинни давлат нархидан юқори нархда сотмасликни, акс ҳолда жавобгарликка тортилиши хусусида огоҳлантирмоқда:\n“Суюлтирилган ва сиқилган газда ҳаркатланувчи автотранспорт воситаларига ёнилғини автомашина бакига двигателни қиздириш ва чқин масофадаги газ қуйиш шохобчалрига етиб олишга 5 литрдан ортиқ бензин қуймаслик лозим”, деб ёзилади огоҳлантириш мактубида.\n“Ўзнефтмаҳсулот” акциядорлик компанияси раисининг ёрдамчиси Рамзиддин Раҳимов вилоятларда бензин тақчил эканлигини Озодликка инкор қилди:\n“Бензин яхши ишлаб чиқариляпти, яхши бериляпти. Бунақа гап йўқ эди. Бензин нархи ошганидан сўнг, солиқ инспекцияси, ички ишлар, нефтгазинспекция биргаликда рейд ўтказиб, бензинни қиммат сотаётган бир қанча АЁҚШларни аниқлади. Ўшаларнинг фаолияти вақтинча тўхтатиб қўйилган. Уларнинг лицензиясини бекор қилиш кўриб чиқилмоқда. Балки ўшаларни назарда тутиб,ф уқаролар сизларга мурожаат қилган бўлишлари мумкин. Лекин, бензин етарли миқдорда ишлаб чиқариляпти ва вилоятларга лимит асосида тарқатиляпти”, деди “Ўзнефтмаҳсулот” компанияси мулозим Рамзиддин Раҳимов.\nЎзбекистонда автоёнилғи тақчиллиги биринчи марта кузатилаётгани йўқ. Бугунгидай ҳолат, хусусан, ўтган йили ҳам кузатилган ва “Ўзнефтмаҳсулот” ўшанда ҳам бу йилги важларни келтирган эди.


ҚАЙСИ ДАВЛАТ ОРГАНИ ИСТЕЪМОЛЧИЛАР ҲУҚУҚЛАРИНИ ҲИМОЯ ҚИЛИШДА АСОСИЙ ҲИСОБЛАНАДИ? – istemol.uz\nҚАЙСИ ДАВЛАТ ОРГАНИ ИСТЕЪМОЛЧИЛАР ҲУҚУҚЛАРИНИ ҲИМОЯ ҚИЛИШДА АСОСИЙ ҲИСОБЛАНАДИ?\nУшбу савол билан potrebitel.uz ахборот ресурси кенг жамоат чилик ўртасида ижтимоий сўров ўтказди. Сўровда 4 та ташкилотдан бирини белгилаш имконияти берилган бўлиб, улар Ўзбекистон истеъмолчилар ҳуқуқларини ҳимоя қилиш жамиятлари федерацияси, Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси, Соғлиқни сақлаш вазирлиги ва “Ўзстандарт” агентликларидир.\nСўров бир йил давомида ўтказилди ва яқинда натижалари ижтимоий тармоқларда эълон қилинди.\nНатижаларга кўра овоз энг кўп овозни 56,6 фоиз натижа билан Ўзбекистон истеъмолчилар ҳуқуқларини ҳимоя қилиш жамиятлари федерацияси эгаллади. Иккинчи ўринни эса 28,3 фоиз натижа билан Хусусийлаштирилган корхоналарга кўмаклашиш ва рақобатни ривожлантириш давлат қўмитаси, “Ўзстандарт” агентлиги 10,4 фоиз овоз билан учинчи ва тўртинчи ўринни 4,7 фоиз овоз билан Соғлиқни сақлаш вазирлиги эгаллади.\nЎтказилган сўров натижалари Ўзбекистон истеъмолчилар ҳуқуқларини ҳимоя қилиш жамиятлари федерацияси фаолиятига берилган табиий баҳодир. Ўтган йили фуқаролар томонидан Федерацияга 14 минг та шикоят аризаси келиб тушган. Бунинг қарийб саккиз минг таси ёзма, тахминан олти мингга яқини оғзаки мурожаатлардир. Мазкур мурожаатларнинг ижобий ҳал этилиши натижасида истеъмолчилар фойдасига жами 4 миллиард 397 миллион 410 минг сўм етказилган зарар қайта ҳисоб-китоб қилиб берилган.\n2016 йилга нисбатан 2017 йилда Федерацияга келиб тушаётган мурожаатлар сони 4 219 тага кўпайганлиги кузатилди. Бу эса фуқароларимизнинг Федерацияга бўлган ишончининг ортиб бораётганидан дарак беради.\nPrevious Post:УЛУҒБЕККА ФЕДЕРАЦИЯ РАИСИНИНГ СОВҒАСИ ТОПШИРИЛДИ\nNext Post:БИЗНИНГ БАХТИМИЗ — БОЛАЛАР КУЛГУСИДА!


Замонавий услуб ва илғор тажриба кўриги\nЧоршанба, 12 Май 2021\nМамлакатимиз мустақиллигининг йигирма беш йиллик байрами тобора яқинлашиб келаётган айни кунларда “Энг намунали фуқароларнинг ўзини ўзи бошқариш органлари” кўрик-танловининг ҳудудий босқичлари “Гўзал ва бетакроримсан, муқаддас Ватаним, жоним сенга фидо, Ўзбекистоним!” шиори остида юқори савияда ўтказилаётир.\nХусусан, Фарғона вилояти босқичи ҳам маҳаллаларни ривожлантириш, аҳоли фаровонлигини янада юксалтириш, миллий қадриятларимизни асраб-авайлаш ҳамда ривожлантириш, тинчлик-осойишталик ва барқарорликни таъминлаш борасида тўпланган бой тажрибанинг ўзига хос кўриги бўлди.\n— Мазкур танловнинг кўлами ҳамда аҳамияти йилдан-йилга ошиб бораяпти, — дейди “Маҳалла” хайрия жамоат фондининг вилоят бўлими бошқаруви раиси Бахтиёржон Элчиев. — Буни унинг қуйи босқичларида ҳудудимиздаги жами 1037 та фуқаролар йиғини фаол қатнашганидан ҳам билиш мумкин. Уларнинг жойлардаги бунёдкорлик ишлари, хусусан, “Соғлом она ва бола йили” Давлат дастури доирасида эришган ютуқлари ошкоралик ҳамда адолат тамойиллари асосида баҳоланди.\nИштирокчиларнинг дунёқараши, ҳозиржавоблиги ҳам синовдан ўтказилди. Вилоят босқичида эса 19 та жамоа ўзаро баҳс олиб борди.\nЯкунда Боғдод туманидаги “Чуваланчи” қишлоқ фуқаролар йиғини жамоаси биринчи ўринни эгаллади. Кейинги ўринлар Данғара туманидаги “Найманча” қишлоқ ҳамда Бешариқ туманидаги “Халқлар дўстлиги” маҳалла фуқаролар йиғинларига -насиб қилди.\n— Ютуқларимиз эътироф этилганидан жуда мамнунмиз, — дейди ғолиб бўлган фуқаролар йиғини раиси Эгамберди -Акбаров. — Олдимизда турган вазифалар эса янада залворли. Бу борада бизга ҳамкасбларимиздан ўрганган илғор иш услублари ёрдам беради.\nКўрик-танловнинг Қорақалпоғистон Республикаси босқичида алоҳида таъкидланганидек, миллий урф-одат ва анъаналаримизни кенг тарғиб қилиш ҳамда ривожлантириш, аҳоли турмуш даражасини юксалтириш, маҳалланинг ислоҳотлардаги иштирокини янада кенгайтиришда бундай тадбирларнинг аҳамияти беқиёс.\nҲакамлар ҳайъати хулосасига кўра, Қўнғирот туманидаги “Қорақалпоғистон” шаҳарча фуқаролар йиғини ғолиб бўлди. Элликқалъа туманидаги “Тозабоғ” овул фуқаролар йиғини ва Нукус шаҳридаги “Қутли қонис” маҳалла фуқаролар йиғини кейинги ўринларни банд этди.\n— Оилаларни ижтимоий қўллаб-қувватлаш, ёшларни баркамол қилиб тарбиялаш, жамиятда аҳилликни таъминлашда маҳалла институтининг роли тобора ошиб бораяпти, — дейди танловда муваффақият қозонган фуқаролар йиғини раиси Қутли Қошимбетова. — 3198 нафар аҳоли, жумладан, 1500 нафар хотин-қиз, 761 нафар ёш истиқомат қилаётган йиғинимизда шу жиҳатларга катта эътибор берилмоқда. Албатта, танловдаги эътирофдан фахрланиш баробарида, зиммамизга катта масъулият юкланишини ҳис этиб турибмиз. Шу маънода, фаолиятимизни янада самарали ташкил қилиш орқали юртимиз тараққиётига муносиб ҳисса қўшишга астойдил интиламиз.\nТермиз шаҳридаги мусиқали драма театрида ўтказилган танловнинг Сурхондарё вилояти босқичида ҳам фуқаролар йиғинлари фаолиятини намойиш этувчи фотоальбом, плакат, стенд ҳамда ҳунармандчилик намуналари, миллий либослардан таркиб топган кўргазма уюштирилди.\nТадбирда жамоатчилик комиссиялари, тадбиркорликни ривожлантиришга кўмаклашиш марказлари, “Ота-оналар университетлари” фаолиятини самарали ташкил қилиш, “Оила — маҳалла — таълим муассасаси” ҳамкорлигини янада ривожлантириш доирасида қатнашчи фуқаролар йиғинлари томонидан амалга оширилган чора-тадбирлар таҳлил этилди.\nШунингдек, маҳаллаларда маърифий ишларни ташкил қилиш, миллатлараро дўстлик ва ҳамжиҳатликни мустаҳкамлаш, ёшларни баркамол этиб тарбиялаш, миллий қадриятларни асраб-авайлаш, тўй-маъракаларни ихчам ўтказиш, кексаларни ҳар томонлама қўллаб-қувватлаш, аҳоли, айниқса, ёшлар ҳамда хотин-қизлар бандлигини таъминлаш борасида эришилган натижалар ҳам ҳакамларнинг диққат-эътиборида бўлди.\n— Мазкур танлов ҳудудларда маънавий муҳит барқарорлигини таъминлаш, миллий қадриятларимизни кенг тарғиб қилиш, оила институтини янада мустаҳкамлаш, аҳоли ва ёшлар ўртасида соғлом турмуш тарзини шакллантириш, маҳалланинг нуфузи ҳамда таъсирини янада оширишда ўзига хос тажриба мактаби вазифасини ўтамоқда, — дейди Шўрчи туманидаги “Толли” маҳалла фуқаролар йиғини раиси Алимардон Эрматов. — Бу ерда илғор иш услубларини ўзлаштирдик. Бу, албатта, фаолиятимизни янада кенгайтиришга туртки беради.\nТанлов якунида Шеробод туманидаги “Баҳор” маҳалла фуқаролар йиғини жамоаси зафар қучди. Сариосиё туманидаги “Шоҳжаҳон” ва Ангор туманидаги “Янгиобод” маҳалла фуқаролар йиғинлари иккинчи ҳамда учинчи ўринларни эгаллади.\nБугун Сирдарё вилоятида 263 та фуқаролар йиғини бўлиб, улар ҳудудларда амалга оширилаётган кенг кўламли ислоҳотлар жараёнида фаол қатнашмоқда. Танловнинг вилоят босқичида ўзаро баҳс олиб борган 11 фуқаролар йиғини вакилларининг чиқишлари мисолида ҳам буни кўриш мумкин эди. Ҳозирги пайтда улар томонидан жойларда ижтимоий-маънавий муҳит барқарорлигини, оилалар мустаҳкамлигини таъминлаш, ёшларни баркамол этиб вояга етказиш, миллий урф-одат ҳамда қадриятларни асраш ва ривожлантириш каби вазифалар муваффақиятли бажарилаётир.\nИштирокчиларнинг миллатлараро ҳамжиҳатликни мустаҳкамлаш, аҳоли бандлигини таъминлашга кўмаклашиш борасидаги фаолияти ҳам ҳакамлар томонидан ўрганилди.\n— Йиғинимиз замонавий бинода жойлашган, — дейди Мирзаобод туманидаги “Янгийўл” маҳалла фуқаролар йиғини раиси Қодирқул Холбоев. — Ҳудудимизда иккита мактаб мавжуд. Қишлоқ врачлик пункти сифатли тиббий хизмат кўрсатиш имконига эга. Умуман, маҳалламиз йил сайин чирой очиб, ҳаётимиз тобора фаровон бўлиб бормоқда. Танловда шу юксалишлар ҳақида фахр билан гапириб бердик. Қувонарлиси, маҳалла ривожи йўлидаги ишларимиз танлов ҳайъати томонидан муносиб баҳоланди.\nБарча шарт бўйича энг кўп балл тўплаган Мирзаобод туманидаги “Янгийўл” маҳалла фуқаролар йиғини “Энг намунали фуқароларнинг ўзини ўзи бошқариш органи” деб топилди ҳамда танловнинг республика босқичида қатнашиш ҳуқуқини қўлга киритди. Сардоба туманидаги “Зомин” ва Оқолтин туманидаги “Обод” маҳалла фуқаролар йиғинларига кейинги ўринлар насиб қилди.\nТанловнинг Хоразм вилояти босқичида ҳам маҳалланинг ҳаётимизда тутган ўрни ҳамда аҳамияти тобора ортиб бораётгани яна бир бор намоён бўлди. Унда иштирок этган 11 фуқаролар йиғини томонидан амалга оширилган кенг кўламли -бунёдкорлик ва ободонлаштириш ишлари, хусусан, “Соғлом она ва бола йили” Давлат дастури ижроси доирасидаги чора-тадбирлар натижаси, жамоатчилик комиссиялари, тадбиркорлик фаолиятини ривожлантиришга кўмаклашиш бўйича маслаҳат марказлари, “Ота-оналар университетлари” фаолияти атрофлича ўрганилди.\nПировардида Шовот туманидаги “Дўстлик” маҳалла фуқаролар йиғини ғолиб чиқди. Кейинги ўринларни Қўшкўпир туманидаги “Бўрлоқ”, Ҳазорасп туманидаги “Пичоқчи” маҳалла фуқаролар йиғинлари эгаллади.\n— Танловда билимимизни яна бир бор синовдан ўтказиб, тажриба алмашдик, — дейди Янгибозор туманидаги “Тоза дўрман” маҳалла фуқаролар йиғини раиси Шавкат Жуманиёзов. — Бу ерда “Фуқароларнинг ўзини ўзи бошқариш органлари тўғрисида”ги ҳамда “Фуқаролар йиғини раиси (оқсоқоли) ва унинг маслаҳатчилари сайлови тўғрисида”ги қонунларни амалиётда қўллаш механизми билан боғлиқ билимларимизни ҳам бойитдик. Албатта, бу фаолиятимизни янада самарали ташкиллаштиришда айни муддаодир.\nҒолиблар диплом ҳамда эсдалик совғалари билан тақдирланди.\nТанловнинг ҳудудий босқичлари давом этмоқда.\nматериаллари асосида тайёрланди.\nМазкур рукндаги бошқа мақолалар: « Миллий рақс жозибаси хорижликларни ҳам ўзига мафтун этди\tМаданий ҳордиқ масканлари »


Мирзоҳид Шавкатов камерасида\nФотосуратлар тавсифини кўриш учун уларнинг устига босинг.\n2018 йилдан буён мен мамлакатимизнинг бир нечта ҳудудларини турли хил лойиҳаларнинг кўнгиллиси, координатори ва таржимони сифатида кезиб чиқдим. Биз асосан вилоятларнинг марказлари, ҳамда Мўйноқ ва Орол денгизининг қирғоқ чегарасигача борар эдик.\nСтул кўтарган болакай. Карвон-бозор, Бухоро, февраль 2019-йил.\nБухоро Hashar Week Z-Avlod лойиҳаси доирасида ташриф буюрган бешта шаҳарларимиздан бири бўлди. Биз Хоразм, Қорақалпоғистон, Бухоро ва Навоий мактабларида 1000дан ортиқ ўқувчилар учун чиқиндини тақсимлаш бўйича маърузалар ўтдик.\nБухоронинг эски шаҳари ҳудудидаги қурилиш, февраль 2019-йил.\nМенинг фикримча, ҳудудлардаги маҳаллий аҳоли пойтахтдан кўра меҳмондорроқ. Тошкент вилоятидаги Паркент ёки Сўқоқнинг ўзидаёқ одамлар хотиржам, шунинг учун ҳам самимий ва очиқ кўринади.\nТошкент ва ҳудудлар ўртасидаги иқтисодий фаровонликдаги фарқ кучли. Лекин бу мени ҳайратга солмади.\nНавоийдаги кўп қаватли уйлар. Февраль 2019-йил.\nНавоийни кўпинча зерикарли дейишади, чунки шаҳарда обидалар йўқ. Лекин менга Навоий ягона архитектура стили учун ёқади. Ушбу ёш шаҳарнинг лойиҳачилари ва қурувчилари ўз ишига қалби билан ёндашгандек туюлади.\nНукус, февраль 2019-йил.\nНукус ва Навоий – замонавий сокин шаҳарлар. Бу билан улар менга пойтахтни эслатади. Бу шаҳарларнинг аҳолиси менга жуда прогрессив бўлиб кўринди.\nЭркаклар Навоийдаги «Фарход» Маданият саройи олдида нарда ўйнашмоқда. Ушбу маданият уйида ҳамма нарсаси Совет Иттифоқини эслатадиган кутубхона мавжуд. Февраль 2019-йил.\nИчан-қалъадаги қурилиш, Хива, февраль 2019-йил.\nИчан-қалъа менда энг катта таассурот қолдирди. Ҳар сафар мен у ерда янги ва ўрганилмаган нарсани топаман. Ичан-қалъада йўлни топиш осон, чунки у жуда кичкина.\nХива ва Бухоро аҳолиси туристларга ўрганиб кетишган, шунинг учун ҳам камерадан қўрқишмайди. У ерда жонли фотосуратлар олиш осон.\nБолакай варрагини учиришга ҳаракат қилмоқда. Ичан-қалъа, Хива, февраль 2019-йил.\nХоразм вилояти. Биз ҳудудга Оролни қутқариш жамғармаси билан биргаликда боргандик. Бешта маҳаллий мактабларда экология мавзусида интерактив дарслар ўтдик ва тўртта сув фильтрини ўрнатдик. Ҳудудда ичимлик суви билан муаммолар мавжуд. Март 2018-йил.\n«Янгиобод» бозори.Тошкент, август 2019-йил.\nХивадаги рақс фестивали, сентябрь 2018-йил.\nФотосуратлар муаллифи: Мирзоҳид Шавкатов


Толибон бошқаруви остидаги ҳаётдан қочаётган минглаб афғонистонлик Кобул аэропортига ёпирилди.\n16 август куни аксар дунë толиблар қўлига ўтган Афғонистон пойтахти¸ ундаги хаос, хусусан¸Кобул аэропортидаги инсоний фожиа тасвирларига гувоҳ бўлди.\nБу саросиманинг Ўзбекистон ҳудудига ҳам қисман кўча бошлагани кўрилди – мамлакат ҳарбийлари рухсатсиз ўз ҳаво ҳудудига кирган афғон ҳарбий учоғини уриб туширди.\nРасмий Тошкент мамлакат ҳудудига Толибондан бошпана истаган 84 шахс киритилгани¸ ҳозирда чегара ҳудудида осойишталик ҳукмрон эканини таъкидламоқда.\nАйни пайтда Озодлик гаплашган таҳлилчилар¸ Афғонистонда толиблар бошқарувидаги исломий амирлик ўрнатилишининг яқин муддатли оқибатлари таҳликали эканини айтмоқда.\nБу таҳликалар орасидаги энг жиддийси¸ экспертлар фикрича¸ Толибон мафкурасининг чегара оша ëйилиши ва Ўзбекистон ичкарисидаги диний қатламнинг толибонлашувидир.\nТермизда ҳамма ëқ тинч?\n16 август куни Озодлик гаплашган термизликларнинг барчаси¸ шаҳарда нормал ҳаëт давом этаëтгани¸ фавқулодда асабийлик ëки қўрқув кузатилмаëтганини билдирди.\nАйни пайтда улар жануб томондан отишма ва шовқин-сурон овозлари эшитилаëтганини айтишади.\n“Чегарадан ҳеч кимни ўтказмаяпти бизникилар. Лекин дарëнинг нарëғидан шовқин¸ банг-бунг овозлари келяпти. Кеча Термиз аэропортида роса тўполон бўлди¸ афғонларнинг самолëти ўтгани учун. Қўнишни сўраëтган афғон учқичларига Ўзбекистон рухсат бермаяпти¸ эшитишимча. Ҳозир ҳамма катталар чегара ҳудудида”¸ дейди Озодлик гаплашган термизлик мулозим.\nБу ва бошқа термизликлар шаҳар осмонида ҳарбий учқичлар ва вертолëтлар тинимсиз парвоз қилаëтганини қўшимча қилди.\n“Термизда вазият яхшику¸ лекин кечаси яқинимизда отишмалар бўляпти, афғон тарафда. Бизга эшитилиб туради. Кеча кечқурун дрон ҳужуми бўлди шекилли¸ осмонда 30 тача светли нарса кўрдик”¸ дейди чегарага яқин ҳудудда яшовчи термизликлардан бири.\nТермиз халқаро аэропортининг Озодлик гаплашган мулозими¸ аэропорт ҳудудида фавқулодда ҳодисалар қайд этилаëтгани ҳақидаги саволларга жавоб беришга “ваколати йўқлиги"ни айтди.\nТермиздан Тошкентга режалаштирилган рейслар қатнаëтганини айтган бу мулозим вазият ҳақида Чегара қўшинлари ëхуд вилоят ҳокимлигидан изоҳ олишни тавсия қилди.\nОзодлик ҳозирча бу иккала тизимдан ўзбек-афғон чегарасидаги сўнгги вазиятга оид маълумот ололмади.\nЎзбекистон яна ОДКБга қайтиш босими остида қолдими?\nОзодлик суҳбатлашган Ўзбекистон ва россиялик таҳлилчилари¸ Афғонистоннинг тўлиғича Толибон бошқарувига ўтиши¸ хусусан¸ Ўзбекистон жанубий чегарасида исломий амирлик пайдо бўлгани оқибатлари узоққа чўзилишини таъкидлади.\nРоссиялик ҳарбий таҳлилчи Павел Фельгенгауэр Озодлик билан суҳбатда Толибоннинг ҳокимият тепасига келиши бутун дунë¸ хусусан¸ Марказий Осиëдаги геополитик кучлар нисбатини ўзгартириб юборишини таъкидлайди.\n- АҚШ Афғонистондан чиқиб кетиш орқали 20 йил боғлиқ турган қўлини ечиб¸ ўз ҳарбий ва молиявий ресурсларини бошқа жабҳаларга ташлаш имконини қўлга киритди. Россиянинг ҳам асосий эътибори НАТО билан чегара ҳудудларига қаратилган. Толибларнинг ҳокимиятга келиши янги иттифоқлар туғилишига йўл очади. Афғонистоннинг Покистон назоратидаги толиблар бошқарувига ўтиши энг кўп Ҳиндистонни хавотирга солади. Албатта¸ Россия ўз орқа ҳовлиси деб қарайдиган Марказий Осиëнинг беқарорлашуви Москвани ҳам ташвишга солмай қолмайди. Фақат бу таҳликани бартараф қилиш учун Россияда аниқ режа ва етарли ресурс борми¸ деган саволга ҳозирча жавоб йўқ¸ дейди таҳлилчи.\nФельгенгауэр¸ Толибондан туғиладиган ҳарбий-хавфсизлик таҳликалари Ўзбекистонни Россия етовидаги Коллектив хавфсизлик шартномаси ташкилоти қучоғига қайтаришини эҳтимолдан соқит қилмайди.\n-Албатта¸ Россия ҳозирги вазиятдан фойдаланиб¸ Ўзбекистонни ОДКБга қайтариш уринишини кучайтиради. Зотан бу ҳаракатлар тўхтаган эмас эди. Аммо бу қоғозда бор¸ амалда бирор иш кўрсатмайдиган ҳарбий иттифоқ. Унга кириш ва кирмаслик амалда Ўзбекистон хавфсизлигига бирор манфаат келтиради¸ деб ўйламайман¸ дейди россиялик ҳарбий эксперт.\nЛондондаги Шарқ тадқиқотлари институти таҳлилчиси Алишер Илҳомов¸ Толибоннинг Ўзбекистон ҳудудига қуролли ҳужум қилиш эҳтимолини нолга яқин, деб баҳолайди.\n- Толибон бугун давлатга айланди. Уларнинг асосий вазифаси халқаро легитимлик қозониш¸ суверен ҳокимият сифатида тан олинишга эришишдир. Шу боис улар ўз мафкуравий қарашларидан чекинмаган ҳолда¸ қўшни давлатларга нисбатан агрессив ҳаракатлардан тийилади¸ деб ўйлайман.\nИккинчидан¸ Толибон бундан буëғига Афғонистон иқтисоди ва аҳоли ҳаëт даражаси учун масъулиятни зиммасига олишга мажбур. Шу боис улар ўз шимолий қўшнилари билан иқтисодий ҳамкорлик ўрнатиш¸ хусусан¸ транспорт коридори¸ электр¸ газ ва нефть таъминоти бўйича муносабат ўрнатишга мажбур. Агар Толибон мамлакатда ўзи ваъда қилаëтган қонун ва тартиб ўрната олса¸ иқтисодий ҳамкорлик истиқболи фақат яхшиланади¸деб умид қилиш мумкин¸ дейди таҳлилчи.\n"Толибоннинг ғалабасидан хурсандчилик"\nАҚШ қўшинлари оëғи ҳали Афғонистондан узилиб улгурмай¸ мамлакатнинг деярли қаршиликсиз толиблар қўлига ўтиши¸ маҳаллий блогерларнинг ëзишича¸ Ўзбекистон ичкарисидаги диний қатлам томонидан «Ислом ғалабаси» сифатида талқин этилмоқда ва олқишланмоқда.\n«Ижтимоий тармоқларда Толибоннинг ғалабасидан хурсанд изоҳлар ва постларни кўриб қоляпмиз. Улар буни диннинг ғалабаси, деб баҳолашяпти. Уларнинг орасида ҳатто катта нашрларнинг ходимлари ҳам бор.\nЯхши ёки ёмон демайман, лекин аҳолимизнинг орасида дунёвий демократик давлатдан кўра, шариат асосида қурилган давлатни хоҳловчилар сони кам эмас кўринади. Толибоннинг ғалабасидан хурсанд бўлишни бошқача тушуниш қийин.\nНорози бўлувчиларга эслатиб ўтаман, Ўзбекистон конституцияга кўра дунёвий демократик давлат. Унда ҳар бир фуқаронинг диний эркинликлари кафолатланган бўлиши, лекин дин давлатдан ажратилган бўлиши керак»¸ деб ëзди ношир ва блогер Фируз Аллаев.\nТаҳлилчи Алишер Илҳомов ҳам Толибоннинг ҳокимиятга келишидан Ўзбекистон учун туғиладиган асосий хатар унинг қуроли эмас¸ балки мафкурасида¸ деган ишончда.\n- Жанубий қўшнининг энг кескин шариат қонунлари бўйича бошқариладиган давлатга айланиши Ўзбекистондаги исломий кайфиятни кучайтириб юбориши мумкин. Айниқса¸ айрим маҳаллий «толиблар»нинг Ўзбекистон мусулмонларининг муайян қатлами орасида оммалашгани назарда тутилса. Бу ижтимоий қатламни толиблар Афғонистонда ўрнатадиган тартиб фақат илҳомлантиради. Ўзбек ҳукумати бу кайфиятлар билан зиддиятга киришишда қўрқиб турибди. Шу боис¸ бундан кейин хотин-қизлар ва эркинликни севувчи ëшлар зиëнига маънавиятчилик руҳида консерватив мафкурани тиқиштириш фақат кучаяди, дейди шарқшунос олим.\nРоссиялик таҳлилчи Павел Фельгенгауэр ҳам айни фикрда.\n- Ўзбекистон давлат бошқарувида коррупция ниҳоятда кучли. Аҳоли қашшоқлашиб бормоқда. Мамлакат¸ айниқса¸ Фарғона водийсида жамиятнинг исломийлашуви кейинги йилларда янада кучайди. Бундай вазиятда коррупционерларни дорга осаман¸ ўғриларнинг қўлини чопаман¸ деб ваъда қилаëтган шариат бошқаруви ўз ҳаëтидан норози ўзбекистонликлар учун ҳавас қиладиган ҳукуматга айланиши табиий¸ дейди бу эксперт.\nМирзиëев ҳокимиятга келганидан сўнг Толибон етакчиларини Ўзбекистонга чақириб меҳмон қилган¸ уларга зар чопонлар кийдирган Тошкент расмийлари ҳам шунга ишонади. Улар назарида¸ ҳокимиятнинг толиблар қўлига ўтиши Афғонистонда тинчлик ўрнатилиши ва жанубий қўшни билан транспорт коридори каби масалаларда яқин ҳамкорликка имкон беради.\nАйни пайтда 16 август куни Озодлик гаплашган «Ўзбекистон темир йўллари» АЖнинг Термиздаги мулозими¸ Мозори Шарифга цемент олиб борган ўзбек вагонларининг ҳокимият Толибонга ўтиши ортидан қуролли толиблар гаровида қолаëтганини билдирди. Ҳозирча расман тасдиқланмаган бу маълумот¸ Толибон билан ҳамкорлик¸ хусусан¸ иқтисодий ҳамкорликка ишонч заминининг анча заиф эканидан даракчи сифати кўрилмоқда.


13 Ноя 2019 2810\nМаълумки, давлатимиз раҳбарининг жорий йил 23 октябрдаги фармони билан Ўзбекистон Республикаси қишлоқ хўжалигини ривожлантиришнинг 2020-2030 йилларга мўлжалланган стратегияси қабул қилинган эди. Ушбу ҳужжат доирасида замонавий ёндашув асосида соҳа модернизацияси бошланди. Шунингдек, 7 ноябрь куни Президентнинг “Қорақалпоғистон Республикасида чорвачилик тармоқларини жадал ривожлантириш чора-тадбирлари тўғрисида”ги қарори қабул қилинди.\n– Ҳудудларимиз салоҳиятидан тўғри фойдаланиб, қаерга нима экиш, қайси чорва турини етиштириш, қўшилган қиймат занжирини яратиш орқали бозорларимизда гўшт, сут ва тухум маҳсулотларини кўпайтириш, нархлар барқарорлигини таъминлаш ва даромадни ошириш бўйича, афсуски, самарали тизим мавжуд, деб айта олмаймиз, – деди йиғилиш аввалида Шавкат Мирзиёев.\nМамлакатимизда чорва озуқасига бўлган талаб 120 миллион тоннани ташкил этади, аммо ўтган йилда атиги 47 миллион тонна озуқа ишлаб чиқарилиб, эҳтиёж 40 фоизга қондирилган.\nЧорва учун озуқа навли буғдойдан гектарига 100 центнергача ҳосил олиш мумкин. Бироқ, жойларда озуқа-емга бўлган дефицитни қоплаш чораларини кўриш ўрнига озуқабоп экин ерларидан самарасиз ва мақсадсиз фойдаланиш ҳоллари танқид қилинди.\n– Сирдарёда 16 минг гектар, Тошкент вилоятида 8,5 минг гектар экин майдони ғалладан кейин бўш турганини қандай изоҳлаш мумкин? – дея савол билан мурожаат қилди Президент.\nШу йилнинг ўтган 10 ойида хориждан қарийб 100 миллион долларлик зотли ва гўшт учун қорамол импорт қилинди. Шунинг учун, қўшимча озуқа базасини яратиш мақсадида чорвадорларга ер бериш, тўғри экин турларини экиш борасида топшириқлар берилди.\nДавлатимиз раҳбари таъкидлаганидек, паррандачиликда ҳам шунга ўхшаш муаммолар мавжуд. Мисол учун, озуқанинг 70-75 фоизи импорт ҳисобига таъминланиб, жорий йилнинг 10 ойида 80 миллион долларга 160 минг тонна соя ва кунгабоқар шроти, 14 миллион долларга 80 минг тонна маккажўхори импорт қилинди. Тармоқ корхоналарига бу йил озуқа учун 137 минг гектар ўрнига амалда 5 минг гектар ер берилган, холос.\nЧорвачилик соҳасида мамлакатимизда сақланиб келаётган долзарб муаммолардан бири – наслчилик.\nҚайд этиш жоизки, маҳаллий чорва моллари 20 минг сўмлик озуқа-ем билан кунига 900 грамм тирик вазн олса (500 грамм гўшт), зотли моллар 1 килограмм 600 грамм (900 грамм гўшт) вазн олади.\nҚорамолларнинг 94 фоизи, қўй ва эчкиларнинг 84 фоизи, парранданинг 58 фоизи аҳоли хонадонларида боқилади. Айни пайтда, мавжуд қорамолларнинг бор-йўғи 34 фоизи зотлидир. Айниқса, бу кўрсаткич Жиззах, Сирдарё, Сурхондарё вилоятларида 26 фоиз, Хоразмда 28 фоиз, Қашқадарёда 31, Самарқандда 33 фоизни ташкил этади.\nҚўйчиликда эса фақат қоракўл қўйларнинг насли 30 фоизга яхшиланишига эришилди, холос.\nБундан ташқари, маҳаллий бир бош сигирдан соғиб олинадиган сут йилига 2,5 тоннадан ошмаяпти. Ҳар бири 2-3 минг доллардан импорт қилинган наслли сигирлар 35-40 литр сут бериши лозим бўлса-да, чорвадорларга бундай жонзотларни парвариш қилиш сир-асрорлари ўргатилмагани боис маҳсулдорлик ўртача 25 литрдан ошмаяпти.\nЙиғилишда қайд этилганидек, технология асосида чорвани сўйиш тизимли йўлга қўйилмагани терининг сифати бузилишига олиб келяпти, бундан эса чарм-пойабзал саноати ҳам зарар кўрмоқда. Мисол учун, Ўзбекистон бўйича замонавий қушхоналар сони 49 тага етади, жумладан, Андижон вилоятида битта, Наманган, Сирдарё, Сурхондарё, Фарғонада иккитадан, Хоразмда учта ташкил этилган. Мавжудлари ҳам 30-40 фоиз қувватларда ишлаяпти, чунки аҳоли қушхонага боришдан манфаатдор эмас.\nЧорвачиликнинг қисқа муддатда юқори самара берадиган йўналишлари, хусусан, паррандачалик, балиқчилик, қуёнчиликни ривожлантиришда муаммолар талайгина.\nЖумладан, бугунги кунда 38 минг гектар сунъий сув ҳавзаларининг атиги 460 гектарида (1 фоиз) интенсив балиқчилик ташкил этилган. Бунинг асосий сабаби – интенсив усулда етиштирилган балиқнинг таннархи оддий усулда етиштирилгандан 2 баравар қиммат. Шунинг учун тадбиркорлар оддий усул билан кифояланмоқда. Ҳолбуки, бу усулда балиқ етиштириш 1 гектарига 2-3 тоннадан ошмаса, интенсив шаклда 100 тоннагача маҳсулот олса бўлади.\nДавлатимиз раҳбари лосось, осётр, форель каби тансиқ балиқларни интенсив усулда етиштириш бўйича топшириқлар берди. Улар, айниқса тоғолди ҳудудларда замонавий технологиялар қўллаган ҳолда парваришланса, ҳатто экспорт ҳам қилиш мумкинлиги кўрсатиб ўтилди.\nВидеоселектор йиғилишида қуёнчилик билан боғлиқ масалалар ҳам кўриб чиқилди. Маълумки, ушбу жонзотнинг териси ҳам, гўшти ҳам юқори баҳога эга.\nҲисоб-китобларга кўра, наслли қуённи табиий усулда бир йилда 4 марта (6-8 та бола), саноат усулида эса 7 мартагача (8-10 та) кўпайтириш мумкин. Айни пайтда, Ўзбекистонда бугунга келиб 1 минг 250 та қуёнчилик фермаси мавжуд бўлиб, саноат усулида 500 минг бош қуён боқилади, холос.\nЮқоридаги муаммоларни комплекс ва тизимли ҳал этиш, чорвачилик тармоқларини изчил ривожлантириш учун Президент Шавкат Мирзиёев қатор вазифалар қўйди.\nЖумладан, Андижон вилоятида амалга оширилаётган тажриба асосида юртимизнинг аҳоли зич ҳудудларида мутлақо янги тизим жорий қилинади. “Ҳар бир оила – тадбиркор” дастури доирасида ажратиладиган кредитлар асосида сут-гўшт қайта ишловчи корхона аҳолига кооперация асосида 5 бошгача наслли қорамол етказиб беради, уни қандай парвариш қилишга ўргатади. Корхона наслли қорамолнинг мунтазам ветеринария назоратини, белгиланган рацион асосида озуқаланишини ҳамда ундан олинаётган сутни бозор нархида сотиб олинишини таъминлайди.\nБу тизимнинг афзаллиги шундаки, аҳоли қорамолга эга бўлади, сутни бозор нархида сотади, бу билан қорамол кредитини тўлайди ҳамда туғилган бузоқлар ҳисобига хўжалик кўпайиб бораверади. Қуёнчиликда ҳам ушбу тажрибани жорий этиш мумкин.\nВетеринария ва чорвачиликни ривожлантириш давлат кўмитаси, Халқ банки ҳамда Микрокредитбанкка вилоят ҳокимликлари билан биргаликда бир ой муддатда Андижон, Наманган, Самарқанд, Фарғона, Хоразмда мазкур тизимни йўлга қўйиш вазифаси юкланди.\nУндан ташқари, Қорақалпоғистон тажрибаси асосида чорва кооперацияларини ташкил этиш зарурлиги таъкидланди. Яъни, имкониятдан келиб чиқиб, 30 дан 100 бошгача қорамолдан иборат оилавий чорва фермалари ташкил қилинади. Кооперация ушбу тузилмаларни озуқа-ем, ветеринария хизматлари ва агротехника билан таъминлайди.\nМазкур тажрибанинг афзаллиги шундаки, оилавий фермалар қаердан ем ва техника олиш, маҳсулотни кимга ўтказиш ҳақида бош қотирмайди. Бу ишлар билан кооперация шуғулланади.\nЮқорида зикр этилган ташкилотлар ва ҳокимликларга Қашқадарё, Сурхондарё, Жиззах, Сирдарё, Навоий, Бухоро вилоятларида камида иккитадан шундай чорва кооперацияларини ташкил этиш топшириғи берилди.\nШунингдек, Тошкент вилояти тажрибаси асосида ғаллачилик кластерлари ташкил этиш орқали 2-5 минг бош қорамолдан иборат йирик фермалар фаолиятини йўлга қўйиш лозимлиги қайд этилди.\nБунда, кенгайиш истагини билдирган ва камида 500 бош қорамоли мавжуд фермерларга ҳар 1 минг бош учун 300-400 гектардан ер бериш орқали ғаллачилик кластерлари ташкил этилади.\nУшбу тизим шуниси билан жозибадорки, йирик кластерлар буғдойни қайта ишлаш орқали омухта ем ишлаб чиқариш ҳамда ғалладан бўшаган ерларда такрорий экин сифатида озуқабоп экинларни етиштириб, ўзи силос ишлаб чиқариш имконига эга бўлади.\nҚатор идора ва ташкилотларга бир ой ичида ҳар бир талабгорнинг таклифларини кўриб чиқиб, амалга ошириш чораларини белгилаш вазифаси қўйилди.\nБундан ташқари, чорвачиликни озуқа-ем билан таъминлашда пахта кластерлари салоҳиятидан самарали фойдаланиш зарур. Чунки бу тузилмаларда ер, кучли озуқа, ишчи кучи, техника ва молиявий имкониятлар етарли. Шунинг учун барча пахта кластерларига 5 минг бошдан кам бўлмаган йирик шохли қорамол комплекслари ташкил этиш топшириғи берилди.\nОзуқа-ем ишлаб чиқариш ҳажмини ошириш учун эса Навоий тажрибасини барча ҳудудларда кенг жорий этиш лозимлиги билдирилди.\nХусусан, Хатирчи туманида тажриба тариқасида 530 гектар яйловни сув тежовчи технологиялар жорий қилиш орқали ерларни ўзлаштириш лойиҳаси амалга оширилмоқда. Лойиҳа доирасида яйловда интенсив суғориш орқали 1 гектар ердан яшил массада 80 тонна маккажўхори етиштирилган.\nҚорақалпоғистонда, Навоий, Бухоро, Қашқадарё вилоятларида минглаб гектар бундай яйловлар мавжуд. Шунинг учун мутасаддиларга мазкур ҳудудларда камида 10 минг гектар яйловларда озуқабоп экинларни етиштириш бўйича “манзилли дастур” амалга ошириш кераклиги таъкидланди.\nЧорвачиликда насл юқори маҳсулдорликнинг биринчи омилидир. Шу боис ҳар бир ҳудудда сунъий уруғлантириш пунктларини ташкил этиш, кейинги йил якунигача аҳоли ихтиёридаги 70 фоиз сигирларни сунъий уруғлантириб, 2025 йилга қадар 60 фоиз чорва молларининг наслини яхшилаш чора-тадбирлари белгиланди.\nШунингдек, фермерлар ва аҳолига чорвани яхши боқишни ўргатиш, Самарқанд ветеринария институти ва унинг Тошкент филиали негизида Чорвадорлар амалий ўқув марказини ташкил этиб, амалий ва масофавий семинарлар ўтишни йўлга қўйиш муҳимлиги таъкидланди.\nЙиғилишда маҳсулот таннархини камайтириш ва соҳа рақобатбардошлигини таъминлаш масалалари ҳам муҳокама қилинди.\nВетеринария, карантин, стандартлаштириш, санитария-эпидемиология хизматларининг изчил ҳамкорлигини таъминлаш, халқаро тажриба асосида чорвачилик маҳсулотлари ишлаб чиқаришнинг тўлиқ занжирини яратиш ҳамда уни назорат қилиш тартиб-таомилларини жорий этиш бўйича топшириқлар берилди.\nИшлаб чиқарувчиларга ички бозорда муносиб шароит яратиб бериш, чорва маҳсулотлари нархининг барқарорлигини таъминлаш масалаларига ҳам алоҳида эътибор қаратилди.\nАндижон, Жиззах, Наманган, Самарқанд, Сирдарё, Фарғона ва Хоразм вилоятларидаги 90 та деҳқон бозорида паррандачилик корхоналарининг биронта савдо шохобчаси йўқлиги кўрсатиб ўтилди. Балиқчилик корхоналарининг Сирдарё бозорларида 2 та, Сурхондарёда 3 та, Навоийда 4 та, Фарғонада 9 та савдо нуқталари бор, холос.\nЙиғилишда белгиланган вазифалар ижросини сифатли таъминлаш учун ҳафтанинг ҳар жумаси “Чорвачилик куни” деб эълон қилинди. Топшириқлар ижросини мувофиқлаштириб бориш ва чорвадорларга кўмаклашишга масъул Республика кенгаши тузилди.\nВидеоселекторда озиқ-овқат хавфсизлигидан ташқари ипакчилик саноатини ривожлантириш масалалари ҳам кўриб чиқилди.\nПиллачилик жуда қисқа муддатда – 30-35 кунда экспортбоп маҳсулот олса бўладиган тармоқ. Дунёда 20 дан ортиқ пилла етиштирувчи мамлакат бўлса, Ўзбекистон Хитой ва Ҳиндистондан кейинги ўринда туради. Лекин юртимизнинг жаҳон бозоридаги улуши – атиги 2,5 фоиз.\nОхирги икки йилдаги саъй-ҳаракатлар натижасида, хусусан, йилига тўрт марта ипак қурти боқиш ҳисобига пилла ҳосили 19 минг тоннага етказилди.\nЙиғилишда бу тармоқдаги бозор конъюнктураси таҳлил қилинар экан, мамлакатимизда катта имкониятлар борлиги таъкидланди. Бундан самарали фойдаланилса, яқин йилларда йиллик экспорт ҳажмини камида 500 миллион долларга етказиш мумкин.\nАйни пайтда, тармоқда қатор муаммолар бор. Жумладан, тутзорларнинг 6 минг гектари яроқсиз аҳволда. Яна 37 минг гектарда ҳосилдорлик 30 фоизга ҳам етмайди. Юқори озуқавий навлар тутзорлар ва якка қатор тутларнинг бор-йўғи 5-6 фоизини ташкил этади. Касаллик ва зараркунандаларга қарши кураш ўз вақтида сифатли амалга оширилмаётгани боис озуқа базаси йўқотилмоқда.\nИпак қурти уруғининг 80 фоизи импорт қилинган. Юртимизда супер-элита ипак уруғи яратадиган ягона муассаса – Ипакчилик илмий-тадқиқот институтининг моддий-техника базаси эскирган.\nШулардан келиб чиқиб, 2022 йил якунига қадар 20 минг гектар янги тутзорлар барпо этиш ҳамда 10 минг гектар эскирган тутзорларни янгилаш режалаштирилган.\nБунинг учун мавжуд тутзорлар оилавий пудрат асосида аҳолига 1 гектардан 3 гектаргача бўлиб берилади. Пиллачилик кластерлари томонидан тутзорларни янгилаш учун тут кўчатлари ва мавсумда ипак қурти уруғи тарқатилади. Пилладан олинадиган даромад билан бир қаторда, тутзорлар орасига экиладиган қўшимча экинлар ҳам тўлиғича аҳоли ихтиёрида қолади.\nҚишлоқ хўжалиги вазирлиги, “Ўзбекипаксаноат” уюшмаси, вилоят ҳокимлари ва тегишли идоралар раҳбарларига тутзорлар ташкил этиш учун ер ажратиш, эскиларини янгилаш, сув тежовчи технологияларни қўллаш бўйича топшириқлар берилди. Келгуси йили пилла етиштириш ҳажмини 21 минг тоннага, 2025 йилгача эса 30 минг тоннага етказиш вазифаси қўйилди.\nСупер-элита ва элита уруғларини тўлиқ юртимизда тайёрлаш, бунинг учун уруғчилик станцияларини қўллаб-қувватлаш, тутларни кимёвий ва биологик усулларда ҳимоялаш, жойларда янги иш ўринлари яратиш бўйича ҳам топшириқлар берилди.\nЯна бир масала – юртимизда пилла ва ипакни экпертизадан ўтказиш ва сифатини аниқлаш бўйича лабораториялар йўқ. Ҳозирда бунинг учун маҳсулот хорижга жўнатилаётгани боис корхоналар қўшимча харажат қиляпти. Шу муносабат билан Президент Шавкат Мирзиёев “Ўзбекипаксаноат” уюшмаси қошида замонавий лаборатория ташкил этиш зарурлигини таъкидлади.


Самарқандда туғилган 3 эгизакка Шавкат, Миромон ва Мирзиё исмлари қўйилди – Bugun.uz\nЯнгиликлар - 23:31 · 15.12.2021\nСамарқандда туғилган 3 эгизакка Шавкат, Миромон ва Мирзиё исмлари қўйилди\nСамарқанд вилояти Иштихон туманида туғилган 3 эгизакка Шавкат, Миромон ва Мирзиё исмлари қўйилди. Бу ҳақда чақалоқларнинг онаси Маҳлиё Абдиева «Bugun.uz»га маълум қилди.\nМаълум бўлишича, эгизаклар 7 декабрь куни туғилган. Улардан бирининг вазни 2,4, қолган икки нафариники эса 2,3 килограмни ташкил этган. Чақалоқларга 16 декабрь, пайшанба куни туғруқхонадан чиқишга рухсат берилади.\nОила туманнинг Қулчара қишлоғида яшайди. Аёлнинг 3 эгизакдан ташқари яна бир ўғил ва бир қизи бор. Ҳокимият томонидан оилага мукофот сифатида машина совға қилинмаган. Аёл ҳам исмларни ўзлари ният қилиб қўйгани, ҳеч қандай манфаатни кўзламаганини маълум қилди.\nАввалроқ Тошкент вилоятида 3 нафар эгизак туғилгани, уларга Ўзбекистон Президентининг яна бир бор давлат раҳбари этиб сайлангани муносабати билан Миршавкат, Мирзиё ва Миромон исмлари қўйилгани ҳақида хабар берилганди. Шунингдек, Қашқадарёда ҳам 3 нафар эгизак туғилган, уларга ҳам Шавкат, Миромон ва Мирзиё исмлари қўйилган.


Ўзбекистон олий ҳарбий авиация билим юртининг ижтимоий-иқтисодий ва гуманитар фанлар кафедраси катта ўқитувчиси, психология фанлари бўйича фалсафа доктори (PhD) подполковник Лочинбек Равшанов ташаббуси билан мазкур билим юрти ҳузурида “Психологик хизмат” илмий-амалий ва услубий маркази ташкил этилди.\nУшбу сонда чоп этилган мақолалар: Бунақаси µали бўлмаганди! Жиззахда энг улкан байроқ Шароит яратиб берилса ва ҳуқуқлари таъминланса ОАВ — энг тезкор, ҳозиржавоб ва ҳаққоний назоратчи Қонунлар ҳаётийми?! Буни баҳолаш нега муҳим? Сиёсий бошқарувда аёлларнинг фаоллашувига қўшимча рағбат керакми? Адвокатура. Соҳадаги муҳим ўзгаришлар муҳокамада ЯИДХП ҳақида нима биламиз? Нега имкониятдан фойдаланмаяпмиз? Божхона тўловларида қандай ўзгариш бўлади? Хусусий туғуруқхоналар очилади Юрисконсультга устама тўланди Ёш болали аёл ишга олинмади Шахсий қабулдаги мурожаат Ишдан бўшатилган ходимларга компенсация зарур Фаровонлик сари ташланаётган одимлар Даромад солиғи нега қайтарилди? Суд экспертизаси марказида медиатур ташкил қилинди “Адолат”да “Очиқ эшиклар куни”\nКеча, 18 ноябрь куни Жиззах вилоятидаги Мудофаа вазирлигига қарашли «Фориш» тоғ дала-ўқув майдонида ҳар йили анъанавий тарзда ўтказилиб келинаётган Ўзбекистон Қуролли Кучлари миқёсидаги «Энг илғор мутахассис» кўрик-танловининг республика босқичига старт берилди.\n“Ўзсаноатқурилишбанк” томонидан ОАВ ходимлари учун Тошкент шаҳридаги гулқоғозлар ишлаб чиқарувчи “Pergament Quality Exclusive” корхонасига пресс-тур ташкил этилди.\nПойтахтимиздаги энг улкан байроқ 2018 йил 16 июль куни “Халқлар дўстлиги” санъат саройи олдидаги сайилгоҳда ўрнатилган, баландлиги 65 метр. Давлат байроғининг узунлиги 20 метр, эни 10 метр.\nЎзбекистон Қуролли Кучлар академиясига Хитой Халқ Республикаси Миллий Мудофаа университети раҳбари Чу Шанг Жин бошчилигидаги делегациясининг ташрифи икки мамлакат ўртасидаги ҳарбий ҳамкорлик алоқаларини янада мустаҳкамлашга хизмат қилади.\nЎзбекистон Республикаси Қуролли Кучлар Кичик мутахассислар тайёрлаш марказида Қозоғистон Республикаси ҳарбий делегацияси ташриф буюрди. Ташриф давомида кичик матахассислар тайёргарлиги бўйича ҳамкорликда ўқув-услубий йиғин ўтказилди.\n“Ўзбекистон Республикаси Президенти ҳузурида хорижий инвесторлар кенгашини тузиш ва унинг фаолиятини ташкил қилиш чора-тадбирлари тўғрисида” Президент қарори қабул қилинди.


Ўзбекистонда наркологик касалликларга чалинган шахслар ишлаши чекланган касблар рўйхати тасдиқланади | Qalampir.uz\nЎзбекистонда наркологик касалликларга чалинган шахслар ишлаши чекланган касблар рўйхати тасдиқланади\nЖамият\t31 Январь 20:18 3568\nЎзбекистон Республикаси Вазирлар Маҳкамасининг “Сурункали алкоголизм, гиёҳвандлик ва токсикомания билан касалланган шахсларнинг шуғулланиши учун чекловлар белгиланган касбий фаолият турларининг рўйхатини тасдиқлаш тўғрисида”ги қарори лойиҳаси эълон қилинди.\nУнга кўра, сурункали алкоголизм, гиёҳвандлик ва токсикомания билан касалланган шахсларнинг шуғулланиши учун чекловлар белгиланган касбий фаолият турларининг рўйхати тасдиқланади.\nМазкур рўйхатдан жой олган касбий фаолият тури ва лавозимлар тоифалари қуйидагилардан иборат:\nБаландликдаги ишлар, баландликка кўтарилиш ва у билан боғлиқ ишлар, шунингдек, кўтариш иншоотларига хизмат кўрсатиш ишлари.\n127 В ва ундан юқори кучланишли электр иншоотларига хизмат кўрсатадиган ва уларга уланишни амалга оширадиган, ушбу электр қурилмаларда созлаш, ўрнатиш ишларини ва юқори волтли синовларни бажарадиган ходимлар.\nНефт ва газ саноатида, шу жумладан вахта усулда, чўл ва бошқа олис ва етарлича ўзлаштирилмаган жойларда ер ости ишлари;\nер ости ишларининг барча турлари;\nгидрометеорологик станцияларда, чўлда ва бошқа чекка ва етарлича ўзлаштирилмаган жойларда, оғир иқлим шароитида жойлашган алоқа воситаларида ишлаш;\nмамлакатнинг алоҳида, кам аҳоли яшайдиган, бориш қийин бўлган ва тоғли ҳудудларида геология-қидирув, топографик, қурилиш ва бошқа ишларни бажариш (шу жумладан, сменали-экспедицион усулда).\nБосим остидаги идишларга хизмат қиладиган аппаратчилар.\nГидроэлектрстанциялар, гидротехника иншоотлари ва сунъий сув ҳавзаларида сув тўплаш, созлаш ва сувни ташлаш боғлиқ ишлар.\nМашинистлар (кочегарлар), қозонхона операторлари, газ назорати хизмати ходимлари.\nПортловчи материаллардан фойдаланиш билан боғлиқ ишлар, портлаш ва ёнғинга хавфли саноат корхоналарида ишлаш.\nҲарбийлашган қўриқлаш хизматчилари, махсус алоқа хизмати, инкассация аппарати ходимлари, Ўзбекистон Республикаси Марказий банки ва хизматчилари ўқотар қуролларни олиб юришлари ва ишлатишлари мумкин бўлган бошқа идора ва хизматлар ходимлари.\nАвариявий газ хизмати, очиқ газ ва нефт фаввораларнинг пайдо бўлишини олдини олиш ва йўқ қилиш бўйича ҳарбийлаштирилган бўлинмалар ва отрядлар, ҳарбийлаштирилган тоғ, тоғ-қутқарув гуруҳлар, ўт ўчириш хизмати, шошилинч тиббий хизматлар, доимий тайёргарликдаги ихтисослашган тиббий бригадалар.\nТокарлик, фрезалаш ва бошқа дастгоҳлар, штамплаш прессларида ишлаш.\nТранспортнинг ҳаракатланиши, шу жумладан завод ичида ҳаракатланиши билан боғлиқ бўлган ишлар.\nAвтомобил, мотоцикл ва шаҳар электр транспорт воситалари ҳайдовчилари, шу жумладан:\nмотоцикл, мотороллер, скутерлар, барча тур ва маркадаги мопедлар (A тоифаси), мини-тракторлар ва мотоблоклар;\nбарча тоифадаги ногиронлар учун қўлда бошқариладиган автомобиллар ва ногиронлар учун мотоаравачалари;\nУмумий массаси 3500 кг дан ошмайдиган ва ҳайдовчи ўриндиғидан ташқари, ўриндиқлар сони 8 та (Б тоифаси) автоуловлар, ёлланиб ишлаш ҳуқуқи билан, тракторлар ва бошқа ўзиюрар транспорт воситалари;\nумумий оғирлиги 3500 кг дан ошмайдиган ва ҳайдовчи ўриндиғидан ташқари ўриндиқлар сони 8 та (В тоифаси), ёлланиб ишлаш ҳуқуқисиз;\nюкларни ташишга мўлжалланган, умумий оғирлиги 3500 кг дан ошадиган автомобиллар (C тоифаси);\nйўловчиларни ташиш учун мўлжалланган ва ҳайдовчилар ўриндиғидан ташқари 8 дан ортиқ ўриндиққа эга бўлган (Д тоифаси), В, C ёки Д (Е тоифали) транспорт воситаларига тегишли шатакли поездлар;\nҲаво транспортида хавфсизликни таъминлаш билан боғлиқ ишлар.\nПоездлар, шу жумладан метрополитен ҳаракати билан бевосита боғлиқ бўлган ишлар:\nпоездлар ҳаракатини таъминлайдиган ишчиларнинг касблари ва лавозимлари рўйхатига мувофиқ, ишга қабул қилишдан олдин ва даврий тиббий кўрикдан ўтиши керак бўлган касблар ва лавозимлар ишчилари, машинистлар, ҳайдовчилар ва уларнинг ёрдамчилари гуруҳи бундан мустасно;\nамалдаги темир йўлларга чиқиш билан боғлиқ бўлган ходимлар, транспорт воситаларининг ҳайдовчилари бундан мустасно;\nҚайд этилган рўйхатда назарда тутилган машинистлар, ҳайдовчилар ва уларнинг ёрдамчилари гуруҳининг ходимлари, амалдаги темир йўлларига чиқиш билан боғлиқ бўлган бошқа транспорт воситаларининг ҳайдовчилари;\nфармацевтика ва озиқ-овқат саноати ходимлари, умумий овқатланиш ва савдо, сут фермалари, сут ошхоналари, тарқатиш пунктлари, озиқ-овқат маҳсулотлари базалари ва омборлари, ишлаб чиқариш, сақлаш ва сотиш жараёнида фармацевтика ва озиқ-овқат маҳсулотлари билан ишлайдиган ходимлар, шу жумладан, асбоб-ускуналарни санитария тозалаш ва таъмирлаш ходимлари, шунингдек, озиқ-овқат маҳсулотларини барча турдаги транспорт воситаларида ташишда озиқ-овқат маҳсулотлари билан бевосита алоқада бўлган шахслар;\nминерал сув ишлаб чиқариш, сақлаш ва сотиш билан боғлиқ ишчилар;\nсувни тайёрлаш, зарарсизлантириш ва аҳолини ичимлик сув билан таъминлаш тизимига узатиш билан боғлиқ ишчилар;\nходимлари тиббий гувоҳлантиришдан ўтиши керак бўлган корхоналар, муассасалар ва ташкилотларда амалий машғулотларни ўтайдиган академик лицей ва касб-ҳунар коллежлари ўқувчилари ва олий таълим муассасалари талабалари амалий машғулотлардан олдин ва уларнинг давомида;\nжарроҳлик шифохоналари, туғруқхоналар (бўлимлар), болалар шифохоналари (бўлимлари), янги туғилган чақалоқлар патологияси, чала туғилган чақалоқлар бўлимлари тиббиёт ходимлари;\nгиёҳвандлик воситалари ва психотроп моддаларнинг айланиши билан бевосита боғлиқ бўлган ишлар;\nЮқори хавф манбаси билан боғлиқ ва аниқлик ва тезкорликни талаб қиладиган ишлар:\nқурол-яроғ олиб юриш ва ундан фойдаланиш рухсат этилган хизмат;\nмахсус алоқа хизмати;\nнақд пул операциялари билан шуғулланадиган барча муассасалар ва банкларда хизмат;\nсолиқ ва божхона хизматлари;\nФавқулодда вазиятлар вазирлигидаги хизмат;\nҚуролли Кучлардаги хизмат;\nҳуқуқни муҳофаза қилиш органларида хизмат;\nалоҳида муҳим қўриқланадиган объектларда ишлаш;\nатом энергетика объектларда ва ядровий реакторларда ишлаш.\nТаълим-тарбия фаолияти билан боғлиқ ишлар:\nТаълим-тарбия муассасалари ходимлари;\nболалар ва ўсмирлар соғломлаштириш муассасалари, шу жумладан мавсумий муассасалар ходимлари;\nмактабгача тарбия муассасалари, чақалоқлар уйлари, болалар уйлари, мактаб-интернатлар ишчилари.\nСузиш бўйича мураббий ва инструкторлар, бассейн, даволаниш ванналари муолажаларини бажарувчи ишчилар;\nмеҳмонхоналар ётоқхоналарда ёрдамчи хизматчилар, узоқ йўналишли поездларнинг йўловчи вагонлари проводниклари.\n05 Апрель 21:55 66617\n05 Апрель 20:51 53807\n04 Апрель 18:05 47233\n05 Апрель 02:04 43798\n04 Апрель 14:33 41843


“Халқ сўзи”га ҳақиқатни айтган қамашилик боғча мудираси тазйиққа олинмоқда - Халқ сўзи\n16:14 16 Июль 2018 Жамият\nБугун оммавий ахборот воситалари халқ ва давлат идоралари ўртасидаги кўприк вазифасини ўтамоқда. Асосий вазифа эса турли муаммо ва камчиликларга раҳбарлар эътиборини тортишдир.\n“Халқ сўзи” газетасининг 2018 йил 10 июль сонида чоп этилган “Халқ ишончи ҳар бир раҳбар фаолиятининг мезони бўлсин!” сарлавҳали мақола ҳам худди шу мақсадга қаратилди. Унда “Обод қишлоқ” лойиҳаси амалга оширилаётган Қамаши тумани Чим қишлоғидаги 18-мактабгача таълим муассасасида болаларнинг овқатланиши учун бир ойдан буён озиқ-овқат маҳсулотлари берилмаётгани, ётоқхона жойлари етишмаслиги ҳамда боғчанинг таъмирга муҳтожлиги тилга олинган эди.\nМақола эълон қилинганидан кейин боғчанинг мусиқа ўқитувчиси Юсуф Мардонов телефон қилиб, муассасага эътибор қаратиш ўрнига интервью берган одамларга туман ҳокимлиги вакиллари томонидан тазйиқ ўтказилаётгани ҳақида хабар берди. Гап нимадалигини аниқлаш мақсадида боғча мудираси Дилфуза Шохлиева билан боғланиб, ҳақиқий аҳвол ҳақида сўраб-суриштирдик.\nМаълум бўлишича, газета чиққанидан сўнг боғчадаги аҳволни яхшилаш, болаларни узлуксиз озиқ-овқат маҳсулотлари билан таъминлаш чораларини кўриш ўрнига боғча мудирасига интервью бергани ва бу ердаги ҳақиқий аҳволни матбуот вакилига кўрсатгани учун боғчани ёпиб қўйиш ҳақида таҳдид қилинган.\n“Ҳокимият вакиллари, туман мактабгача таълим бўлими бошлиғи Саодат Абирова келиб, нега журналистларни киритдингиз, нега ҳамма гапни айтасиз, деб, мен билан жанжал қилди. Биз ота-оналарнинг тўлов бадалидан озиқ-овқат сотиб олиб беряпмиз, сабаби бўлим томонидан мана иккинчи ой ўтяпти ҳамки, озиқ-овқат маҳсулотлари билан таъминланмади. Сабабини сўрасак, биржадан ҳали сотиб олинмаган, дейишди. Лекин шартнома қайси ташкилот билан қилинганлигини ҳам билолмадик. Боғчамизнинг аҳволидан эса ота-оналар олдида ҳам уяламиз”, — дейди боғча мудираси.\nИюль ойида картошка, ёғ, гуруч, гречка, озроқ гўшт беришди холос. Бошқа маҳсулотларни ўзимиз сотиб олишга мажбур бўляпмиз. Боғчага берилган картошка чириб кетган. Ундан таралган бадбўй ҳидга чидаб бўлмайди. Мен буларни телевидениега ҳам кўрсатаман, десам, “Қўлингдан нима келади? Нима қила оласан?”, дейишди. Ота-она тўлов бадалидан озиқ-овқатга ишлатиш низомда кўрсатилмаган, взносни тўламасангиз муассасани ёпамиз, деб таҳдид қилишди. Хўш, озиқ-овқат берилмаса, биз болаларга тушликда нима берамиз. Ҳозирги пишиқчиликда болалар сархил мева-сабзавотлар истеъмол қилиши керак. Лекин мана икки ой бўляптики, улар икки ойдан буён бу меваларни кўргани йўқ. Ҳолбуки, болалар бундай пайтда рацион бўйича калорияли маҳсулот истеъмол қилишлари зарур. Бунинг учун давлат томонидан маблағ ажратилади. Туман мактабгача таълим бўлими бошлиғи эса “Бир хил овқат қилинглар, чучвара ёки мастава ҳам бўлаверади болаларга. Биз таъминлай олмаймиз”, деган жавобни берди. Ота-оналар тўлайдиган бадал ҳисобига амал-тақал қилиб озиқ-овқат сотиб олганимиз учун ҳозир ойлик взнос тўловидан қарз бўлиб турибмиз.\nМазкур мактабгача таълим муассасасида танқидий чиқишдан сўнг ижобий ўзгаришлар юз бергандир, деган фикрда эдик. Лекин афсуски, Қамаши туманида бунинг тескариси юз берди. Майли, мутасадди раҳбарларнинг муносабати ўз йўлига. Лекин ойни этак билан ёпиб бўлармиди. Бугун бор ҳақиқатни очиқ айтиш ва бундан тегишли хулоса чиқариш талаб этилмоқда. “Қўлингдан келганини қил” қабилидаги зўравон муносабатнинг эса энди даври ўтди. "Халқ сўзи" бу мавзуга яна қайтади...


Янги Марғилон шаҳарчасида истиқомат қилувчи Н.Бобожонова ҳудудий бирлашмага ёзма равишда мурожаат қилиб, Фарғона шаҳрида Хитойдан импорт қилинган электр печ сотиб олганлигини, лекин сотиб олинган печни уй шароитида ишлата олмаганлиги сабабли сотувчига қайтариб берган бўлсада, ҳозирги кунга қадар пулини ололмаганлигини, пулини тезроқ қайтариб олишида амалий ёрдам кўрсатилишини сўраганди.\nҲудудий бирлашма ходими мурожаатни ўрганиш доирасида сотувчи билан боғланиб ҳолатга аниқлик киритди. Ўрганишларда маълум бўлишича, истеъмолчи томонидан сотиб олинган электр печ 380 В кучланишдаги электр токида ишлашга мослаштирилган экан. Истеъмолчига эса бу ҳақда етарли даражада тушунтиришлар берилмаган. Печни хонадонга олиб келиб усталар ёрдамида тармоққа улангач, маълум вақт ўтиб кабелларга куч келиши натижасида ёқимсиз ҳид ҳам сезилган. Шундан сўнг, фуқаро бу ҳақда сотувчига хабар берган, сотувчи вакиллари келиб печни қайтариб олиб кетганлар. Истеъмолчининг пулини қайтариш масаласи эса печ бошқа одамга сотилса кейин, деган важ билан ортга суриб келинган.\nАмалдаги “Истеъмолчиларнинг ҳуқуқларини ҳимоя қилиш тўғрисида”ги қонуннинг 7-моддасига кўра, агар товарни истеъмолчига сотиш жаарёнида нотўғри ёки етарли даражада тўлиқ бўлмаган маълумот берилган бўлса ва бу ҳолат зарур истеъмол хоссаларига эга бўлмаган товар сотиб олинишига сабаб бўлса, истеъмолчи шартномани бекор қилишга ва ўзига етказилган зарарнинг қопланишини талаб қилишга ҳақлидир. Хўп, юқоридаги ҳолатда шартнома бекор қилинган, лекин пулни қайтариш масаласичи?\nУшбу ҳолат бўйича Фуқаролик кодексининг 242–моддасидан ечим излаймиз. Унга кўра, агар мажбуриятни бажариш муддати кўрсатилмаган ёки талаб қилиб олиш пайти билан белгилаб қўйилган бўлса, кредитор ҳар қачон ижрони талаб қилишга, қарздор эса – ижрони ҳар қачон амалга оширишга ҳақли бўлади. Мажбуриятни дарҳол бажариш вазифаси қонун, шартнома ёки мажбуриятнинг моҳиятидан англашилмаса, қарздор бундай мажбуриятни кредитор талаб қилган кундан бошлаб етти кунлик муддат ичида бажариши шарт.\nДемак, бундан англашиладики, юқоридаги ҳолатда сотувчи Н.Бобожоновага товар учун тўлаган пулини қайтариш ишларини у тегишли талабни қўйган пайтдан бошлаб етти кун муддат ичида бажариши лозим бўлади.\nФуқаро мурожаатини ўрганиш жараёнида қонуннинг юқоридаги талаблари бўйича сотувчига тушунтиришлар олиб борилди. Натижада истеъмолчи ва сотувчи ўртасида келишувга эришилиб, истеъмолчи 3 700 000 минг миқдоридаги пулини қайтариб олганлиги боис унинг мурожаатини ўрганиш ишларини тўхтатишни сўраб ҳудудий бирлашмага қўшимча ариза ёзиб берди.


Олий таълим вазирлиги электрон ўқув мажмуалари ишлаб чиқишни 13 фоизга бажаргани айтилди\nОлий таълим вазирлигига юклатилган 15та вазифанинг 2таси якунига етказилмаган. Бу ҳақда Сенатнинг Фан, таълим ва соғлиқни сақлаш масалалари қўмитаси раиси Зайниддин Низомхўжаев Олий Мажлис Сенатининг бугун, 30 ноябрь куни бўлиб ўтаётган йигирма тўртинчи ялпи мажлисида маълум қилди.\n“Вазирликка фан бўйича 1500та электрон ўқув мажмуаларини ишлаб чиқиш топширилган бўлса-да, ушбу топшириқ бугунги кунда атиги 13 фоизга бажарилган. Ушбу услубий мажмуаларни ишлаб чиқиш ўқитувчи ва талабалар учун жуда зарур. Зеро, фанларни ўзлаштириш учун бунинг аҳамияти катта”, дея сенаторнинг сўзларини келтирмоқда Kun.uz мухбири.\nАввалроқ, Сенатнинг Фан, таълим ва соғлиқни сақлаш масалалари қўмитаси раиси Меҳнат вазирлиги томонидан мигрантлар фаолиятига рухсат берувчи Россиянинг кўп тармоқли марказини белгиланган муддатда ташкил этилмаганини айтиб ўтганди.


Қозоғистонлик хонанда Орол фожиаси ҳақида клип суратга олди\nҚозоғистонлик хонанда Диана Шарапова “Аралдан ұшқан аққулар” (“Оролдан учган оққушлар”) номли лирик композиция яратиб, унга клип суратга олди. Zakon.kz нашрининг хабар беришича, композиция муаллифи Қозоғистонда хизмат кўрсатган маданият арбоби С. Байтерековдир.\nҚўшиқ чўлга айланиб бораётган денгиздан оққушларнинг учиб кетишига бағишланган ҳикоядир. Клип сюжетига кўра, қўшиқчи қиз қуриб қолган Орол тубини кўздан кечиради. У тузлуқлар, барханлар, “арвоҳ” кемалар, ташландиқ баржа, туялар карвони ва Аральск портида бўлади. Ниҳоят, у Шимолий Орол денгизини қутқараётган Кўкорол сув тўғонига етиб боради.\nШарапованинг таъкидлашича, тасвирга олувчи гуруҳ иш жараёнида фожианинг асл моҳиятини англаб етиб, оғир туйғуларни кечирган.\n“Йўлимизда занглоқ арқонлар, кемалар қолдиқлари, бир пайтлар Кўкорол бўлган улкан тепалик учради, - дейди у. – Унинг четидан юриб, атрофингда қақроқ чўлни кўриш, аслида эса бу ерда мовий денгиз бўлиши лозимлигини англаш ёқимли туйғу эмас”.


Карантин даврида ходимларни масофавий ишлаш усулида ишлашга ўтказишнинг вақтинчалик тартибидан хабардормисиз?- Kruz.uz\nКарантин даврида ходимларни масофавий ишлаш усулида ишлашга ўтказишнинг вақтинчалик тартибидан хабардормисиз?\n01:21, 18.07.2020 664 0 Жамият\nМАСОФАДАН ИШ – ходимнинг меҳнат мажбуриятларини иш берувчининг жойлашган ҳудудидан ташқарида, бевосита ёки бил восита назоратида бўлган доимий иш жойи, ҳудуд ёки объектдан ташқарида бажариладиган иш усулидир.\nсоатбай асосида– ходимнинг масофавий ишга ўтказилгунга қадар белгиланган тариф ставкаси (лавозим оклади)дан келиб чиққан ҳолда;\nишбай асосида– ўрнатилган нархлардан келиб чиққан ҳолда.\n• меҳнат таътили;\n• вақтинча меҳнатга лаёқатсизлик бўйича нафақа олиш;\n• қонун ҳужжатлари ва жамоа шартномасида назарда тутилган бошқа ҳуқуқлари.\n• электрон ҳужжат алмашинуви бўйича ўзаро алоқа тартиби;\n• ходимга иш учун зарур бўлган жиҳозлар, техника воситаларидан фойдаланиш тартиби;\n• ходимни алоқа воситалари билан таъминлаш, Интернет тармоғидан фойдаланиш;\n• ходимга иш берувчи томонидан берилган жиҳозлар бузилганда зарарни қоплаш бўйича шартлар;\n• ходим шахсий жиҳоз, техника воситаларидан, Интернетдан фойдаланганда харажатларни қоплаш тартиби;\n• ходим ва иш берувчининг зарурий меҳнат муҳофазаси ва меҳнат шароитларига амал қилиш бўйича мажбуриятлари;\n• ишлаб чиқариш зарурияти туғилганда ходимни доимий ишга ўтказиш шартлари.\nНукус шаҳар адлия бўлими етакчи маслаҳатчиси


Осиё чемпионати. Сапарниязов бронза учун курашади, Шапиев 1/2 финалда / Olamsport.com\n23 фев 13:23\nОсиё чемпионати. Сапарниязов бронза учун курашади, Шапиев 1/2 финалда\nТеглар : Эркин курашСапарниязовОсиё чемпионати\nБугун Ҳиндистоннинг Нью-Дели шаҳрида ўтказилаётган спорт курашлари бўйича Осиё чемпионатининг сўнгги куни.\nБугун эркин кураш баҳсларининг иккинчи куни ҳам 5 та вазн тоифасида ғолиб ва совриндорлар номи маълум бўлади. -92 кг вазн тоифасида юртимиз шарафини ҳимоя қилаётган Ажинияз Сапарниязов чорак финалда ҳиндистонлик Сомвир Сомвирни 10:0 ҳисобида енгди. Ярим финалда эса эронлик Муҳаммаджавад Иброҳимизивайига 2:10 ҳисобида ютқазиб қўйди. Энди Ажинияз кечки дастурда қозоғистонлик Илисхан Чилаевга қарши бронза медали учун гиламга чиқади.\n-86 кг вазн тоифасидаги курашчимиз Иса Шапиев чорак финалда тожикистонлик Баҳодур Қодировни 7:4 ҳисобида енгди. Бироздан сўнг у финал чиптаси учун эронлик Аҳмад Юсуф Базриғалеҳга қарши баҳс олиб боради.\n-61 кг вазнда баҳсларга киришган Жаҳонгирмирзо Туробов саудиялик Рами Аламадан 12:2 ҳисобида устун келди. Аммо, чорак финалда Раҳул Аварега 9:1 ҳисобида ютқазиб қўйди. -74 кг вазндаги Мирзо Ҳайитов илк даврада тожикистонлик Ғуломжон Шариповга 3:10, -125 кг вазндаги полвонимиз Суҳробжон Мукарамов эса ҳиндистонлик Сатендер Сатендерга 4:5 ҳисобида имкониятни бой бериб, Осиё чемпионатидаги иштирокини якунлади.


hidoyat.uz – “Мовароуннаҳр” нашриётининг сайти - Ҳиндистон Республикаси\nМайдони: 3 287 590 кв.км.\nАҳолиси: 1,2 миллиарддан ортиқ.\nПойтахти: Нию Деҳли.\nМаъмурий тузилиши: 28 та штат, 6 та бирлашган ҳудуд ва Деҳли миллий пойтахт округига бўлинади.\nЙирик шаҳарлари: Мумбай, Деҳли, Калкутта, Бангалор, Ҳайдаробод, Ченнай, Аҳмадобод.\nПул бирлиги: ҳинд рупияси.\nЖуғрофий ўрни. Ҳиндистон Жанубий Осиёда жойлашган. Майдони катталиги жиҳатидан дунёда еттинчи ўринда туради. Ғарбда Покистон, шимоли-шарқда Хитой, Непал, Бутан, шарқда Бангладеш ва Мянма мамлакатлари билан чегарадош. Бундан ташқари, денгиз орқали жануби-ғарбда Малдив ороллари, жанубда Шри Ланка ва шимоли-шарқда Индонезия билан қўшни.\nИқлими. Ҳиндистон иқлимига муссонни (қишда денгиз томонга, ёзда денгиздан қуруқлик томонга эсадиган шамол) келтириб чиқарувчи Ҳимолай тоғи ва Тар чўли кучли таъсир ўтказади. Ҳимолай Марказий Осиёнинг совуқ шамолларига тўсиқ бўлиб туради. Шу туфайли Ҳиндистоннинг катта қисмида иқлим Ернинг бошқа ҳудудларидаги кенгликларга нисбатан иссиқ бўлади. Иқлими асосан тўрт хил: тропик, қуруқ тропик, муссонли субтропик ва баланд тоғ иқлими.\nТарихи. Мамлакатнинг расмий номи санскритча синдху (Ҳинд дарёсининг тарихий номи) сўзига ўхшаш эски форсча “ҳинду” сўзидан келиб чиққан.\nОлимлар тахминича, Ҳиндистонда 200 минг–500 минг йиллар олдин ҳам одамлар яшаган. Милоддан олдинги 520 йил атрофларида, форс подшоҳи Доро I ҳукмронлиги вақтида Аҳамонийлар империяси Ҳиндистон яриморолининг шимоли-ғарбий қисмини (ҳозирги шарқий Афғонистон ва Покистон) эгаллади. Милоддан олдинги 334 йили Искандар Мақдунли Кичик Осиё ва Аҳамонийлар империясини босиб олди. Сўнгра Гидаспда бўлиб ўтган жангда подшо Пор устидан ғалаба қозониб, Панжобнинг катта қисмини забт этди.\n1526 йили темурийлар сулоласидан Заҳириддин Муҳаммад Бобур Ҳайбар довони орқали ўтиб, Бобурийлар давлатига асос солди. XVIII аср бошларидан бу давлат заифлаша бошлади ва 1857 йилги Сипоҳийлар қўзғолонидан (Ҳиндистон халқ қўзғолони номи билан ҳам машҳур) кейин тугатилди. XVII аср бошларида Ҳиндистонга Англия ва Голландиянинг Ост-Индия компанияси кириб келди. 1857 йили бу компания тугатилганидан сўнг, мамлакатни Буюк Британия бошқарди. 1946 йили Жавоҳарлал Неру етакчилигида муваққат ҳукумат ташкил қилинди. Миллий озодлик ҳаракатининг кучайиши сабабли инглиз мустамлакачилари Ҳиндистондан чиқиб кетишга мажбур бўлди. 1947 йилнинг 15 августида мамлакат ҳудудида икки мустақил давлат – Ҳиндистон ва Покистон доминионлари пайдо бўлди. 1950 йил 26 январ куни Ҳиндистон суверен республика деб эълон қилинди.\nБритания Ҳиндистон ҳудуди мустақилликка эришганидан сўнг, Ҳиндистон Покистон доминиони ва Ҳиндлар иттифоқига бўлинди. Панжоб ва Бенгалиянинг ажралиши оқибатида ҳиндлар, сикхийлар ва мусулмонлар ўртасида қонли жанг бошланди. Натижада беш юз мингдан кўпроқ одам ҳалок бўлди. Мамлакат бўлиниши замонавий дунё тарихидаги энг катта аҳоли кўчишларидан бирига олиб келди. Ўн икки милёнга яқин ҳиндлар, сикхийлар ва мусулмонлар Ҳиндистон ва Покистон майдони бўйлаб сочилиб кетди. Ҳиндистон 1945 йили БМТга аъзо бўлди. 1991 йил 26 декабрда юртимиз суверенитетини тан олди ва 1992 йил 18 мартда дипломатия муносабатлари ўрнатди.\nМиллий байрамлари: 26 январ – Республика куни (1950) ва 15 август – Мустақиллик куни (1947).\nИқтисоди. Охирги йигирма йил ичида энг тез ривожланаётган мамлакатлардан бири Ҳиндистондир. Ялпи ички маҳсулотнинг ўртача йиллик ўсиши 5,5 фоизни ташкил этади. 516,3 милён одам билан ишчи кучи бўйича дунёда иккинчи ўринда. Улардан 60 фоизи қишлоқ хўжалигида, 28 фоизи хизмат кўрсатиш соҳасида, 12 фоизи саноатда ишлайди. Гуруч, буғдой, пахта, каноп, шакарқамиш ва картошка муҳим қишлоқ хўжалиги маҳсулотлари ҳисобланади. Қишлоқ хўжалиги соҳаси ялпи ички маҳсулотнинг 28 фоизини, хизматлар соҳаси ва саноат 54,18 фоизни ташкил қилади. Асосий саноат тармоғи автомобилсозлик, цемент ишлаб чиқариш, электроника, озиқ-овқат маҳсулотлари, машинасозлик, фойдали қазилмалар қазиб олиш, нефт, дори-дармон, металл ишлаш ва тўқимачиликдан иборат.\nСўнгги йигирма йил мобайнида Ҳиндистон иқтисоди барқарор ўсишга эришди.\n2007 йили экспорт миқдори 140 милярд, импорт эса яқин 224,9 милярд долларга етди.\nҲиндистон темир йўлларида йилига олти милярдгача йўловчи ва 350 милён тонна юк ташилади. Мамлакатнинг бош темир йўл оператори 99 фоиз ташишни назорат қилувчи “Indian Railways” саналади.\n1950 йили Ҳиндистонда 64 та фуқаро аэропорти бўлган. Ҳозир аэропортлар сони 454 тага етди.\nТили. Ҳиндистон ҳинд тили гуруҳи ва дравид тиллари оиласининг ватани ҳисобланади. Энг кўп тарқалган тил – ҳинд тили ва у Ҳиндистон ҳукуматининг расмий тили саналади. Бизнес ва маъмурий ишларда кенг қўлланадиган инглиз тили “ёрдамчи расмий тил” мақомига эга. Бу тил ўрта ва олий таълимда муҳим ўрин тутади. Ҳиндистон конституциясида аҳолининг кўп қисми гаплашадиган ва мукаммал хуқуқий мақомга эга бўлган 21 та расмий тил белгиланган. Мамлакат аҳолиси умумий ҳисобда 1652 та шевада сўзлашади.\nАҳолиси. Ҳиндистон аҳоли зичлиги бўйича дунёда Хитойдан кейин иккинчи ўринда туради. Охирги ўн йилликда шаҳарга кўчиб келиш кўпайиб, шаҳарликлар сони кескин ўсганига қарамай, аҳолининг деярли 70 фоизи қишлоқларда яшайди. Маданий, наслий ва тил хилма-хиллигига кўра, дунёда Африка қитъасидан кейин иккинчи ўринни эгаллайди. Аҳолининг 51,5 фоизи эркаклардан, 48,5 фоизи аёллардан иборат.\nДини. 80 фоиздан ортиқроқ (900 млн) халқ ҳиндуийлик тарафдори. Мусулмонлар 14 фоиз, насронийлар 2,4 фоиз, сикхийлар 2 фоиз ва буддистлар 0,7 фоизни ташкил этади. Мусулмонлар сони 165 миллион. 2001 йили 138 миллиондан ортиқ мусулмон рўйхатга олинган эди. Бу кўрсаткич 36 фоизга ўсди. Исломни қабул қилаётганлар сони тобора ортиб боряпти.\nШимоли-ғарбий Ҳиндистон фатҳ этилгач, бу ерда Ислом дини ёйила бошлаган. IX–XI асрларда Ҳинд водийи (ҳозирги Покистон) аҳолиси Исломни тўлиқ қабул қилган. Ҳиндистон ва Ганг водийининг қирғоқбўйи аҳолиси Ислом билан араб савдогарлари орқали танишган бўлса ҳам, ҳали уни қабул қилмаган эди. Маҳмуд Ғазнавий Панжобни эгаллаб, бутхоналарни тозаламагунича,\nИслом динининг таъсири кучли бўлмаган. Ислом динининг ёйилиши – Бобурийлар ҳукмронлиги даврида (1526–1858) янги босқичга кўтарилди. Ислом дини Ҳиндистон ҳаёти ва маданиятига катта таъсир кўрсатган. Ҳинд меъморчилиги, мусиқаси, адабиёти, ижтимоий тузуми – барчаси Ислом таъсири остида замонавий шаклга эга бўлган. Буюк Британия Ҳиндистонни босиб олганидан сўнг, Исломнинг оммалашувига чек қўйилди. Унинг таъсири заифлашди. Шунга қарамай, мусулмонлар жамияти сақланиб қолди. 1991 ва 2001 йиллар оралиғида ҳиндуийлар сони 20,3 фоизга, мусулмонлар сони эса 29,6 фоизга кўпайди.\nҲиндистонда энг катта масжид Деҳли жоме масжидидир.\n1824 марта ўқилган.


ЗИРА : синтактик тахлил килинг – КУН УЗ\nГлавная / Маданият / ЗИРА : синтактик тахлил килинг\n21.01.2019\tМаданият Comments Off on ЗИРА : синтактик тахлил килинг 298 Показы\nМашк. Матнни укинг. Уюшик булакли гапларни аниклаб, кандай булак уюшганини белгиланг ва синтактик тахлил килинг.\nЗира денгиз сатхидан 800-1800 метр баланд ерларда – адир ва тог ёнбагирларида усади. Зира Туркистон хамда Хисор тогларининг гарбий кисмларида кенг таркалган. Шунингдек, Бойсун, Нурота, Олой тогларининг хам катта-катта май- донларини эгаллайди.\nЗира усимлиги таркалган Шахрисабз, Яккабог, Галлаорол, Кизилкум худудларида киш фаслида курук совук булади, ёгингарчиликнинг энг куп кисми апрель ойига, энг кам кисми июль-сентябрь ойларига тугри келади.\nЗира усадиган майдонларнинг тупроги буз тупрок булиб, унумли тупроклар каторига киради. Бу ерларда зира анча баланд, сершох булиб, тарвакайлаб усади. Тадкикотлар шуни курсатадики, зира кам таркалган майдонларда 4-6 тадан соябонсимон тупгул хосил килса, энг куп таркалган ерларда\n8 тагача тупгул хосил килади. Бундай зоналарда зиранинг буйи баланд усади, хосилдорлиги хам куп булади.\nЗира куп йиллик усимлик булиб, табиатда факат уруги ёрдамида купаяди. У биринчи йилда уругпалла барглар хосил килади, холос. Зира хаётининг иккинчи йилида битта чинбарг, учинчи йилида эса иккита чинбарг чикаради. Бу барглар патсимон шаклда куринади. Туртинчи йилда гуллаш хамда мева хосил килиш жараёнлари бошланади. Зира уругида эфир мойининг микдори унинг тулик пишган даврида булиши ва у саратонда пишиб етилиши аникланган. Шунинг учун зира хосилини йигиб-териб олиш июль ойида амалга оширилади.\nШарк халклари азалдан зирани сутли овкатлардан ташкари барча таомларга солиб ишлатиб келишади. Хозирги кунда зира нафакат Осиёда, балки Европа, Америка, Австралияда севиб истеъмол килинадиган зираворлардан бири булиб колди.\nПред. Шавкат Мирзиёев Германияга жунаб кетди\nСледующая Машклар: УЗБЕК ТИЛИ 11 синф\nДоимий прописка: такикми ёки даромад? Инсон хукуклари-чи?\nМарказий банк Узбекистонда накд хорижий валюта качондан сотила бошланишига ойдинлик киритди


Ҳозир ички ишлар ходимларига қаршилик учун жазони кучайтиришнинг вақти эмас — депутат\n22:18 / 16.08.2021\nДепутат Қодир Жўраев ҳокимият вакилига қаршилик қилганлик учун жазони кучайтириш ҳақидаги қонун лойиҳасига қарши чиқди. Унинг фикрича, бундай қонунни қабул қилишдан олдин ички ишлар тизимини ўз вазифасига нолойиқ ходимлардан тозалаш керак.\nФото: “Адолат” СДП\nЎзбекистонда ички ишлар органлари ходимлари, миллий гвардия ҳарбий хизматчилари ва бошқа ҳокимият вакилларининг ўз хизмат бурчларини бажаришларига қаршилик кўрсатганлик ёки тўсқинлик қилганлик учун жазо кескин кучайтирилиши мумкин.\nЖиноят кодексининг 219-моддаси 1-қисмига ўзгариш киритиш ҳақидаги қонун лойиҳаси 10 август куни ЎзЛиДеП фракцияси йиғилишида кўриб чиқилганди.\nОлий Мажлис Қонунчилик палатаси депутати, “Адолат” партияси аъзоси Қодир Жўраев ушбу қонун лойиҳаси юзасидан хавотир билдирди.\n“Тўғри, қонун лойиҳаси албатта керак. Чунки бошқа хорижий мамлакатлар тажрибасида ҳам ички ишлар ходимларининг қонуний талабларига бўйсунмаслик учун жавобгарлик анча юқори. Аммо, умуман олиб қараганда, республикамизда ички ишлар органи ходимлари хатти-ҳаракатидан келиб чиқсак, бу лойиҳани қабул қилиш бироз эрта деб ўйлайман.\nТўғри, ижобий ишлар ҳам олиб борилмоқда. Лекин, бугунги кунда ички ишлар тизимидаги ислоҳотлар ўз ниҳоясига етмаган. Барчангизга маълум, ижтимоий тармоқлар орқали ички ишлар ходимларининг хатти-ҳаракати билан боғлиқ салбий ҳолатларни кузатиб боряпмиз. Жумладан, алоқа воситалари орқали берилган буйруқ асосида қонун бузилишларини айтасизми, Навоий ва Тошкент вилоятидаги воқеаларни оласизми, “Спарк” машинасидан чиққан техника тузатиш эҳтиёт қисмини (отверка) совуқ қурол деб баҳоланиши бу тизимдаги муайян камчилик ва муаммолардан далолатдир.\nБундай ҳолатда мазкур қонунни қабул қилиш бу тескари натижаларни бериши мумкин. Аввало ички ишлар тизимига адашиб келиб қолган ва ўз вазифасига нолойиқ ходимлардан тозалагандан кейин қабул қилсак, мақсадга мувофиқ бўларди”, – деди Қодир Жўраев партия фракциясининг 10 августдаги йиғилишида.\nКаттақўрғонда солиқчининг ўлимига сабаб бўлган ЙҲХБ ходимларига суд ҳукми ўқилди\nМатбуот котиблари можароси. Депутат ИИВ расмийсидан нега изоҳ талаб қилмоқда?


Бадахшонда жангарилар қуролларни топширмади\nХоруғда ҳарбий амалиётлар чоғида ўлдирилганларни дафйн этиш маросими.\nТожикистоннинг Тоғли Бадахшон мухтор вилояти маркази Ҳоруғда 24 июл куни номаълум шахслар томонидан гаровга олинган Бош прокуратуранинг беш ходими озод қилинди.\nТожикистон Бош прокуратураси ўз ходимларининг гаровга олинишида минтақадаги жанггари гуруҳларни айблади.\nДушанбе ҳукумати жанггариларга амнистия эвазига ўз қуролларини топшириш ҳамда Миллий хавфсизлик қўмитаси генерали Абдулло Назаровни ўлдирган шахсларни тутиб топшириш ҳақидаги ултиматум берган ва унинг муддати ҳам 28 июл куни тушгача узайтирилган эди.\nАммо шунга қарамай, Тоғли Бадахшондаги собиқ дала қўмондони Толиб Аёмбековнинг жанггарилари ўз қуролларини топширишдан бош тортмоқда.\nМаҳаллий маъмурият матбуот маркази баёнотига кўра, вилоят маркази Ҳоруғ ва шаҳарга кириш йўлларига ўрнатилган баррикадалар ҳозиргача олиб ташланмаган.\nЖанггарилар аҳолини марказий ҳукуматга бўйсунмасликка чақирмоқда.\nТожикистон мухолифатининг Москвадан бошпана топган вакиллари эса расмий Душанбени Тоғли Бадахшондаги ҳарбий ҳаракатларни олдиндан режалаштирганликда айбламоқда.\n- Биз Тоғли Бадахшонда воқеаларнинг бу тариқа ривожланишини олдиндан тахмин қилган эдик. Чунки уч йил олдин шу каби воқеалар Тавилдарада, Гармда содир этилди. Навбат Тоғли Бадахшонга келганини биз сезиб турган эдик. Бу воқеалардан олдин Тоғли Бадахшонда ҳарбий дала машқлари ўтказилган. Бундан мақсад аҳолининг юрагига қўрқув солиш ва “Биз хоҳлаган еримизда тартиб ўрната оламиз”, деб таҳдид қилиш эди, - Тожикистон социал демократик партиясининг регионал қаноти лидери Олим Шерзамонов.\nТоғли Бадахшондаги ҳарбий амалиётни тўхтатиш талаби билан Вашингтон, Москва ва Бишкекда яшаётган тожикистонликлар пикет ўтказди.\nТожик мухолифатчиларидан яна бири Иқболшо Муборакшоев Россия президенти Владимир Путинни Тоғли Бадахшондаги вазиятни изга солишга аралашишга чақирди. Мухолифатчи бу борада Путинга мурожаат жўнатганини ва Россия расмий Душанбени жиловлай оладиган ягона куч эканини айтди:\n- Бизга ҳозир қандайдир генерални баҳона қилишмоқда. Битта генералнинг умрини бир вилоят, бир шаҳарга тенг кўрмаган давлатга чидаб бўлмайди. Бу иш билан ҳуқуқ-тартибот тузилмалари шуғулланиши керак эди. Бугунги кунда Хоруғда музокаралар олиб борилаётганини айтишмоқда. Аммо автоматлар ўқталиб ўтказилаётган музокараларни музокара деб ҳисоблаб бўлмайди, - деди Иқболшо Муборакшоев.\nТожикистон ҳукумати ҳарбий амалиётлар пайтида 42 киши ҳалок бўлганини билдирган.\nРасмий Душанбе бу каби иддаоларни рад этиб келмоқда. Тоғли Бадахшондаги вазият ҳақида фақат давлатга қарашли оммавий ахборот воситаларидан ҳабарлар олинмоқда. Хоруғда алоқа воситалари узиб қўйилгани сабабли у ердаги чинаккам вазиятни мустақил манбаалар орқали ўрганиш мушкул бўлмоқда.\nСўнгги хабарларага қараганда, Тожикистон ички ишлар вазири Рамазон Раҳимов Тоғли Бадахшон аҳолисига мурожаат қилган. Мурожаатда вазир ҳарбий амалиётлар бошлангунига қадар жиноят содир этмаган ва қуролларини ихтиёрий тарзда топширган шахслар жавобгарликдан озод қилинишини билдирган. Тоғли Бадаҳшон аҳолиси вазирнинг бу чиқишини ҳарбий амалиётларнинг якунланиши ўлароқ талқин қилгани айтилмоқда.\nТоғли Бадахшондаги ҳарбий ҳаракатлар Миллий хавфсизлик хизматининг вилоят бошқармаси бошлиғи Абдулло Назаров ўлдирилганидан уч кун ўтиб бошланди.\n24-25 июл куни содир бўлган тўқнашувларда, расмий маълумотларга кўра, 30 жанггари ўлдирилган, 40 нафари қўлга олинган.\nҲукумат ҳарбийларидан 12 нафари ўлган, 20дан ортиғи яраланган.


19 январ 2022, Тошкент вақти: 16:40\nСоғлиқни сақлаш вазирлиги биноси.\nЎзбекистон Соғлиқни сақлаш вазирлиги Тошкент шаҳар туғруқхоналарида таъмагирлик ва порахўрликка қарши кураш доирасида мониторинг ўтказиш учун ишчи гуруҳлар этди. Бу ҳақда вазирлик матбуот хизмати маълумот тарқатди.\n“Ушбу ишчи гуруҳлар жорий йил 15 октябридан Тошкент шаҳрида фаолият юритаётган туғруқ муассасалари, Республика ихтисослаштирилган акушерлик ва гинекология илмий-амалий ва Республика перинатал марказлари, Тошкент тиббиёт академияси 2-клиник туғруқ ҳамда 3-клиникаси гинекология бўлимлари фаолиятини ўрганишмоқда”, дейилади вазирлик хабарида.\nСоғлиқни сақлаш вазири Алишер Шадманов соҳада аниқланган камчиликлар юзасидан республикадаги туғруқ муассасалари раҳбарларидан 31 нафари лавозимидан озод этилганини айтган.\nПойтахт туғруқхоналаридаги мониторинг 27 октябргача давом этиши айтилмоқда.\nЎзбекистонда 210 та туғруқхона фаолият кўрсатаётган бўлиб, уларда 2635 нафар акушер-гинеколог меҳнат қилади. Жорий йилнинг ўтган 9 ойи мобайнида бу ходимлар 507 мингдан зиёд туғруқда доялик қилганлар.


Коронавирус: кўпи кетиб ози қолди | O'zLiDeP\nКоронавирус: кўпи кетиб ози қолди\nЯратганга шукрлар бўлсинки, деярли ҳар куни, ҳар соатда пандемиядан бутунлай соғайганлар ҳақидаги хушхабарларни эшитаяпмиз. Албатта ич-ичимиздан барчамиз, бу давомий бўлишини, касалликдан бутунлай фориғ бўлишни истаяпмиз. Бирга бўлсак, яна оз фурсат уйда қолиб карантин қоидаларини бузмасак, албатта пандемияни таг томири билан йўқотишимизга ишончим комил.\nШуни айтиш керакки, касалликни жиловлаш осон бўлмаяпти. Жахоннинг энг тараққий этган мамлакатлари пандемияга қарши қандай йўл тутишни билмай турган бир пайтда юртимизда ўз вақтида ва тезкор кўрилган қатъий чоралар натижасида касаллик ортга чекинмоқда. Бунинг учун замонамизнинг чинакам қаҳрамонлари бўлган барча шифокорларимизга ва ҳукуматимизга қанча миннатдорчилик билдирсак шунча кам.\nДавлатимиз раҳбари томонидан 29 апрель куни бўлиб ўтган навбатдаги видеоселектор йиғилишида тиббиёт ходимларининг машаққатли ва масъулиятли меҳнатини муносиб қадрлаш, рағбатлантириш мақсадида яна бир муҳим қарорни имзолаганини маълум қилди. Унга кўра, санитария-эпидемиология хизматининг қарийб 11 мингга яқин барча тоифадаги тиббиёт ходимларининг иш ҳақи 2,5 бараварга оширилди.\nШифокор сифатида шуни ишонч билан айта оламанки, бу юксак эътибор ва рағбатни жонкуяр шифокорларимиз зиммаларига юкланган масъулият деб қарайдилар.\nЎрни келганда оғир синов кунларида чинакам сабр-тоқат ва масъулият, меҳр-оқибат фазилатларини намоён этиб келаётган юртдошларимизга яна бир бор мурожаат қилишни халқ вакили сифатида бурчим деб биламан.\nКарантин чекловларининг юмшатилиши, бутунлай коронавирусдан қутилдик, энди бемалол аввалгидек юраверсак бўлади дегани эмас. Чегара билмас пандемия ҳозирча хавф солиб турибди. Шундай экан, кўпи кетиб ози қолган касалликни бутунлай енгиш учун “Уйда қолиб”, шифокорлар маслаҳатларига қатъий амал қилишда давом этайлик.


You are here: Home Диний оқимлар "Хизб ут-Тахрир" Халифалик ҳаёлоти\nСавол: Ҳизбут-таҳрир оқими аъзоларининг таъкидлашича, уммат ўзига ягона исломий халифа сайлаб унга байъат қилмас экан бошқа ибодатлардан наф йўқ экан. Шу масалага ойдинлик кириб берсангиз?\nДарҳақиқат, мазкур оқим манбаларининг бош мавзуси халифалик масаласидир. Шунингдек, уларнинг иддаосига кўра ягона исломий халифага байъат қилмаган мусулмонга намоз, рўза каби бошқа ибодатлардан асло наф йўқдир. Ҳизб кўплаб ақидавий ва фиқҳий масалаларда хато қилгани каби мазкур халифалик масаласида ҳам носоғлом фикр юритган.\nАввало шуни яхши билиш лозимки Исломда ҳаққоний халифалик даври аллақачон ўтиб кетган. Пайғамбаримиз Муҳаммад соллаллоҳу алайҳи ва саллам ҳаётлик чоғларидаёқ ҳаққоний халифалик даврини аниқ рақамлар билан қанча давр давом этшини олдиндан айтиб кетганлар. Ул зот бу ҳақда шундай деган:\nالخلافة ثلاثون سنة ثم يكون بعد ذلك ملكا\n“Халифалик ўттиз йилдир! Ундан кейин подшолик бўлади”. Имом Термизий, имом Абу Довуд, имом Аҳмад ибн Ҳанбаллар ўз тўпламларида келтириб ўтишган.\nҲадис Пайғамбаримизнинг рисолат мўжизаларидан бири бўлиб, унда айтилган хабар Расулуллоҳдан кейин ўттиз йил давомида ўз тасдиғини топди.\nБарчамизга маълумки Ислом уммати учун тўрт рошид халифа бор. Улар: Абу Бакр, Умар, Усмон ва Али розияллоҳу анҳумлардир. Шу тўрт халифанинг мусулмонлар устида раҳбарлик даври ўттиз йилга тўғри келган. Буларнинг даври ўтгач Ислом уммати орасида ҳаққоний халифалик даври тугаб Пайғамбаримиз башорат қилган подшолик даври бошланди ва то қиёматгача шундай кетади иншааллоҳ.\nЭнди ҳизбнинг “ҳақ халифаси бўлмаган умматнинг ибодатида наф йўқ” деган масалага келсак, улар бу қарорига Расулуллоҳ соллаллоҳу алайҳи ва салламнинг ушбу ҳадисини асос қилишган:\nمَنْ مَاتَ بِغَيْرِ إِمَامٍ مَاتَ مِيتَةً جَاهِلِيَّةً\n“Ким имом (бошлиқ)сиз ўлса жоҳилятда ўлибди”. Имом Аҳмад ривояти\nҲизб раҳнамолари бу ҳадисга асосан халифалик масаласини Ислом арконларидан ҳам муҳим деб биринчи ўринга чиқаришда қўпол хато қилишган. Ва натижада ўзлари ҳам адашган, тобеларини ҳам залолатга бошлашган.\nАввало ҳадис мазмун жиҳатидан икки хил маънога эга:\n1. Ҳаққоний халифа мавжуд бўла туриб унга итоатсизлик қилганлар гўё жоҳилят замонида ўлганлар каби ўлибди;\n2. Бошида раҳнамоси, имоми, бошлиғи бўла туриб унга итоат қилмаган ўзбошимчалар гўё жоҳилятда ўлгандек ўлибди.\nБиринчи маънога кўра хулоса олсак ҳадис маълум давргагина хос бўлиб, бугунги кунда ўз кучини йўқотган ҳисобланади. Чунки юқоридаги ҳадисда айтилганидек ҳаққоний халифалик даври дастлабки ўттиз йилда ниҳоясига етган. Демак, бу ҳадис хозирги кунда ишламайди. Ҳизбнинг унга суяниши ноўрин.\nИккинчи маънога кўра хулоса оладиган бўлсак, ҳадис ҳукми умумий бўлиб бугунги кунимиз учун ҳам ишлайди. Бироқ, соғлом фикр юритиб диққат қилсангиз маълум бўладики, икки эҳтимолий маънода ҳам ҳадис ҳизбнинг фойдасига эмас аксинча уларнинг зарарига ишлайди.\nБиринчи маънога кўра, ҳизбнинг халифалик йўлидаги ҳаракати, ўта мантиқсизлик ва амримаҳол халифаликни қайта тиклашга беҳуда уриниш бўлиб чиқади. Оламлар билимдони Расулуллоҳ томондан аниқ вақти ва чегараси баён қилинган нарсани қайта тиклашга уриниш ё ақлсизлик, ёки Расулуллоҳга ишонмасликдир!\nИккинчи маънога кўра эса, ҳизбнинг ўзи ҳадисга очиқча терс ҳаракат қилаётган бўлиб чиқади. Ахир ўз юртбошиси, раҳнамоси, ҳокимига итоатда яшаб келаётган жамиятда мавжуд ҳукуматни ағдариб ўрнига ўзлари истаган шахсни тайинлашга уриниш мавжуд имомга итоатсизликнинг ўзи эмасми?!\nШу ўринда қўшимча маълумот: ҳанафий мазҳабининг йирик Ҳиндистонлик олимларидан Мулла Живан ҳазратлари ўзининг ҳукм оятларига доир “ат-Тафсирот ул-аҳмадия” асарида мавзуга доир қуйидаги эслатмани бериб ўтган:\nو مما ينبغي ان يعلم ان الخلافة الكاملة قد تمت علي علي رضي الله عنه بمقتضي قوله عليه السلام الخلافة بعدي ثلاثون سنة ثم يصير ملكا عضوضا. بخلاف الخلافة الناقصة لانها كانت في الخلفاء العباسية ايضا. و الامامة قد عدمت ايضا لفقدان شرطها في زماننا. إذ ادناها ان يكون الامام من اهل قريش و هو معدم الان في اكثر المواضع و لكن السلطنة و الامارة باقية و إنما يجب علينا اتباعهم في هذا الزمان بمقتضي انهم اولو الامر و اطاعتهم واجبة بهذا النص المطلق لا باعتبار انهم ائمة او خلفاء و الله اعلم بالصواب\n“Билиб қўйиш лозим бўлган маълумот шуки: том маънодаги комил халифалик (даври) Расулуллоҳ соллаллоҳу алайҳи ва салламнинг ушбу: “Халифалик мендан сўнг ўўтиз йилдир! Ундан кейин талашиб-тортишиладиган подшоликлар (даври) бўлади”, деган ҳадиси муқтазосига кўра Али розияллоҳу анҳуда тамом бўлган. Ноқис халифалик эса ундай эмас (яъни ўттиз йилдан кейин ҳам давом этган). Чунки Аббосийлар даврида ноқис бўлсада халифалик бўлган.\nҲаққоний имомат ҳам бугунги замонамизда шартлари йўқ бўлиб кетгани туфайли топилмайди. Зеро имомат шартлари ичида энг охиргиси қурайший бўлиш. Бу ҳам хозирги даврда жуда кўп жойларда топилмайдиган шарт.\nАммо лекин, салтанат ва амирлик боқийдир. Султон ва амирларимиз ишбоши эканликлари бизни уларга эргашишни тақозо этади ва бу замонда бизга шу вожибдир! Шунингдек, мана шу мутлақ тарзда келган ҳужжатга кўра (бу ерда ушбу оятга ишора қилинган: “Эй иймон келтирганлар! Аллоҳга итоат қилинг, Пайғамбарга ва ўзингиздан бўлган ишбошиларга итоат қилинг”. Нисо / 59) уларга итоат қилиш ҳам вожиб бўлади. Уларни халифа ё ҳаққоний имом деб эмас, балки ишбошиларимиз бўлгани учун итоат қиламиз ва эргашамиз. Валлоҳу аълам”. (Мулла Живан. Ат-Тафсирот ул-аҳмадия. 201-Б. Қозон. Харитонов матбааси. 1904 м).\nДемак, ҳизбнинг халифалик ҳақида илгари сураётган фикрлари воқеликда содир бўлиши мумкин бўлмаган амри маҳол ҳаёлотдан бошқа нарса эмас. Соф аҳли сунна эътиқодини маҳкам тутаман деган шахс ҳизбнинг ҳаёлий тасаввуротларига алданмасдан соғлом фикр юритса ҳақни топади. Аҳли сунна ақидавий мазҳаби таълимотларида икки дунё саодати мақсад қилинган. Бу йўлдан четга чиқмаган мусулмонлар шу дунёда тинч-тотув, аҳил-иноқликда ҳаёт кечиради. Иншааллоҳ охиратда ҳам бахтли бўладилар. Аллоҳ барчамизни ҳақда собит қилсин!


Автомобил вақтида етказиб берилмаса, пули қайтариладими? » Ўзбекистон янгиликлари – Zamin.uz\n11 июнь 2019, 10:21\nЎзбекистон истеъмолчилар ҳуқуқларини ҳимоя қилиш жамиятлари федерацияси Қашқадарё вилояти Қарши туманида яшовчи фуқаро Илҳом Боймуродов «Ориент Авто Лизинг» корхонаси хизматидан норози экани ҳақида мурожаат қилди.\nИлҳом Боймуродов автомашина сотиб олиш учун мазкур корхона билан шартнома тузган. Аммо орадан 7 ой муддат ўтган бўлса-да, фуқарога «Нексия-3» автомашинаси етказиб берилмаган. Ваҳоланки, мижоз корхонага 51 184 000 сўмни олдиндан тўлаб қўйган. Автомобилни етказиб бермагани учун мижоз корхона раҳбарларидан тўланган пулни қайтаришини сўраб мурожаат қилган. Аммо унинг мурожаатлари жавобсиз қолган.\nМурожаат мутахассислар томонидан ўрганилганида, ҳақиқатдан «Ориент Авто Лизинг» корхонаси томонидан истеъмолчи ҳуқуқи бузилганлиги маълум бўлди. Корхона раҳбарларига Ўзбекистон Республикаси «Истеъмолчиларнинг ҳуқуқларини ҳимоя қилиш тўғрисида»ги Қонуннинг тегишли бандлари талаблари тушунтирилди. Натижада фуқарога 51 184 000 сўм маблағи кайтариб берилди. «Ориент Авто Лизинг» корхонаси раҳбарларига келгусида бу каби камчиликларга йўл қўйилса, Қонунда белгиланган тартибда чора кўрилиши тушунтирилди.\nЯнгиликлар » Авто » Автомобил вақтида етказиб берилмаса, пули қайтариладими?\n15:32 Машина олишингизда кечиккан ҳар бир кун учун автосалондан пеня ундиришингиз мумкин\n11:00 Марказий банк қайтимларни тўлиқ бериш ва нақд пулларга доир муҳим мурожаатни эълон қилди


Бахтли бола тарбиялаш сири - Yoshlar.com\n1. Бола кичик ёшиданоқ инсониятнинг энг яхши ютуқлари ичида бўлсин.Мумтоз мусиқа тингланг, санъат асарларини кўрсатинг, бадиий адабиёт ўқиб беринг.\n11. Ўзингизнинг “яхши” ва “ёмон”ингизни болага сингдирманг. Болага ўз ҳаёт тажрибасини сизнинг ёрдамингизда олишига қўйиб беринг, вақт ўтиши билан у ҳамма нарсани ўзи фарқлай оладиган бўлади.\n15. Болалар ҳаёлоти (фантазия) сини аҳмоқона деб ҳисобламанг. Орзу ва ҳаёл қилиш қобилияти боланинг ижодий салоҳиятини шакллантиради.\n16. Болага ўзингизнинг шахсий буюмингиз сифатида қараманг. Бундай эмас. Бундан ташқари, бу боланинг ўз кучига ишонмаслигига сабаб бўлиши мумкин.\n17. Болада қўл орқали ҳис қилиш қобилиятини ривожлантиринг. Болага турли материаллар – юмшоқ ва қаттиқ, оғир ва енгил, текис ва ғадир-будир предметларни беринг.\n18. Болага у сўраган барча ўйинчоқларини сотиб олиб берманг. Ўйинчоқларнинг кўплиги диққатни олади, бунинг оқибатида илм олиш мураккаблашади.\n24. Болада ностандарт фикрлаш кўникмасини шакллантиринг. Стандартлар стандарт одам қилиб тарбиялайди.\n1. Manana (08.01.2016 07:25)\nJudayam to'g'ri maslahatlar berilgan. Ayniqsa manga o'xshagan yosh onalarga kerakli ekan albatta amal qilamiz


Фото: Mi Diario\nПанамалик таниқли боксчи ва собиқ жаҳон чемпиони Еусебио Педроса 62 ёшида вафот этди. Бу ҳақда ESPN хабар бермоқда.\nСпортчи Панамадаги ўз уйида вафот этган. Педроса ҳаётининг қолган қисми давомида ошқозоности бези саратони билан курашди. Собиқ жаҳон чемпионининг ўлими муносабати билан унинг рақибларидан бири - ирландиялик собиқ боксчи Барри Макгиган таъзия билдирди. Твиттердаги ўз саҳифасида у шундай деб ёзди: «Мен у билан бир рингни бўлишганимдан фахрланаман».\nБарри Макгиган ва Еусебио Педроса\n1999 йилда Педроса Халқаро бокс шон-шуҳрати залига киритилди. У 1978 йилдан 1985 йилгача Бутунжаҳон бокс ассоциацияси (WBA) талқини бўйича ярим енгил вазн тоифасида жаҳон чемпиони камарига эгалик қилиб, уни 19 марта ҳимоя қилди.\nУмуман олганда, Педроса фаолияти давомида 48 та жанг ўтказган ҳамда 41 ғалабани қўлга киритган - улардан 25 таси нокаут билан якун топган. Шунингдек, панамалик боксчи олти мағлубиятга учраган ва бир дурангга эришган.\nЭслатиб ўтамиз, аввалроқ дунёдаги энг бой одамлардан бири саратонга чалинганди.


Рашид Ҳолиқов дунё бўйлаб саёҳатда (фото) - Darakchi\nРашид Ҳолиқов дунё бўйлаб саёҳатда (фото)\nШОУ-БИЗНЕС 05.02.2019, 19:46\nЎзбекистонда хизмат кўрсатган артист Рашид Ҳолиқов янги йилни оилавий таътил билан бошлади.\nХонанда ўз саёҳатини Туркияга оилавий ташриф билан бошлади.\nЯнвар ойининг иккинчи ярмида хонанда Европага саёҳатга отланди. Биринчи нуқта - Чехия, Прага.\nЧехиядан сўнг Рашид Ҳолиқов дўстлари ва фарзандлари билан Баварияни зиёрат қилди.\nНавбатдаги мамлакат Швейцария бўлди. Унга ҳамроҳлик қилаётган дўстларидан Хуршид Иногамовни ҳам кўпчилик яхши танийди.\nШвейцариядан сўнг саёҳатчиларимиз Испанияга отландилар.\nВа айни дамда улар Франциянинг Париж шаҳрида дам олмоқдалар, деб ёзмоқда Кунутун нашри.


Шарафли касб фидойилари… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 30 Ноябр 2018\tКӯришлар: 723\nСизга улар меҳнат қилаётган таълим маскани ҳақида ҳикоя қилмоқчимиз.\nМазкур муассаса маъмуриятининг маълумот беришича, бу ерда ўқувчилар учун барча шароитлар яратилган бўлиб, дарс бериш тизими ўзгача кўринишга эга. 104 нафар ўқитувчи 1912 нафар ўқувчига сабоқ беради. Бу ерда фаол ўқувчилар кўпчиликни ташкил этади. Чарос Қурбонова, Шоҳиста ва Соҳиба Қодировалар, Макнуна Сангинова шулар жумласидан. Сўнгги ўқув йилида 140 нафар ўқувчи мазкур муассасани тамомлаб, шундан 100 нафари турли олийгоҳларга ўқишга кирди. Шунингдек, 29 нафари коллежлар ва 3 нафари мамлакатимиз олийгоҳларига, 1 нафари эса, квота билан Россия Федерацияси, 2 нафари Қирғизистон Республикаси олийгоҳларига киришга муваффақ бўлдилар. Жорий йилда бу муассасага маҳаллий бюджет ҳисобидан 6та компютер харид қилинди. Муассаса биносининг ички қисми сифатли таъмирланди. Ноҳия ижроия органининг амалий ёрдами, саховатпеша ота-оналарнинг кўмаги билан 13та видеоназорат ускуналари ўрнатилди. Химия кабинети электрон ва магнит доскалар, компютер, проектор билан таъминланди. Шу билан бирга, 6та синф янги стол-стул билан жиҳозлантирилди. Муассасага киришданоқ, киши қалбига ўзгача шукуҳ бағишлаётган ҳовлидаги анвойи гуллар, мевали ва манзарали дарахтлар, атроф-муҳитнинг тоза ва ободлиги ушбу даргоҳда маърифати юксак устозлар фаолият юритаётганидан дарак беради. Ушбу билим масканида 35 йиллик иш тажрибасига эга моҳир педагог, устоз-ўқитувчи, Тожикистон маорифи аълочиси Дилбар Қодирова фаолият юритади. У ҳамиша ватанпарвар, илмли инсонларни ҳурмат қилади. Биз буни суҳбат чоғида пайқадик:\n- Тинчлик ва миллий бирлик асосчиси – Миллат пешвоси муҳтарам Эмомали Раҳмоннинг одилона сиёсати туфайли шукрки, бугун тинч замонда, тўкин-сочинликда умргузаронлик қиляпмиз. Биз маорифчиларга берилаётган эътибор, яратилаётган шарт-шароитларнинг ҳаммаси гўзал Тожикистонимизнинг йил сайин ривожланаётганидан далолат беради.\nДилбар опа турмуш ўртоғи Шавкат Тойиров билан биргаликда бахтли ҳаёт кечирмоқда. Уларнинг фарзандлари Садбарг ва Холида ўқитувчиликдек шарафли касбнинг этагини тутишган. Ўғиллари Илҳомжон эса, банк ходими, келини Мафтунахон – ҳамшира. Бугунги кунда Дилбар Қодирова етти набиранинг меҳрибон бувисидир. Қалби эзгуликка лиммо-лим бу беғубор аёл ҳамиша келажак авлоднинг замонавий илм эгаси бўлиши йўлида самарали меҳнат қилмоқда.\nЯна бир қаҳрамонимиз, мазкур муассасада бошланғич синф ўқитувчиси сифатида ёш авлодга самарали таълим бериб келаётган етук мутахассислардан бири, Тожикистон маорифи аълочиси Хурсаной Раҳимовадир. У - кўплаб шогирдларнинг устози. Хўжанд шаҳри ва бошқа ноҳиялардаги шогирдлари унинг ғояларини ўрганишни давом этаётганликлари таҳсинга сазовор.\n- Боланинг тилини топиш учун энг аввало, ўқитувчи бола бўлиши керак, - дейди Хурсаной Раҳимова. У ўз методик кабинетини ўзгача услубда безатгани, барча керакли манбалар ва китобларни ташкиллаштиргани болажонларнинг янада кўпроқ ва яхшироқ ўқишига хизмат қилмоқда. Ўқувчиларга яхши тарбия бериш билан бирга, ўз фарзандларини ҳам халққа хизмат қилишга ўргатди. Шунинг учун ҳам, ўғли хушовоз хонанда Элдор Файзиев ва унинг умр йўлдоши Нодирабегим Ўсарзода бугун халқ хизматида. Улар гўзал куй-қўшиқлар куйлаб, кишига олам-олам завқ улашишмоқда. Кейинги ўғли Элёр эса, моҳир дастурсоз. Куркат қишлоқ клубига раҳбарлик қилаётган Хурсаной Раҳимова умр йўлдоши Фахриддин Файзиев билан бахтли, саодатли умр кечирмоқдалар.\nШунингдек, мазкур муассасада кўп йиллик тажрибага эга устозлардан бири, Тожикистон маорифи аълочиси Маҳбуба Комилбоевадир. У 29 йиллик иш тажрибасига эга ўқитувчи. Физика-математика фанидан ўқувчиларга сабоқ бериб келаётган устознинг самарали меҳнати эвазига ўқувчилар қалбидан чуқур жой олган. Турмуш ўртоғи Баҳодир Зоиров билан биргаликда бахтли умр кечириб келишмоқда. Фарзандлари Баҳрилло ва Мафтуна устозлик касбини давом эттиряптилар. Мадина эса, дизайнерлик касбида. Шириндан-шакар набиралари: Асила, Азизбек, Умиджон, Асмира келажакда бобо-бувиларидек етук мутахассис бўлиш ниятидалар. Маҳбуба опанинг таъкидлашича, муассасада ўқувчилар таълим-тарбияси, билим савиясига эътибор қаратиб, қўшимча дарслар ҳам ўтказилмоқда.\nРамзбек Бойматов, Спитамен ноҳияси.\nБугун: 15-07-2020 12:20:28